Adakah China Sedang Merancang Rampasan Semula Taiwan Ketika Ini?

Pada 19 Januari 2020, berlegar sebuah gambar di laman media sosial popular China, Weibo menunjukkan satu kumpulan pegawai tentera China sedang tekun menjalankan tugas mereka di dalam sebuah pusat operasi.

Gambar tersebut tidak menampakkan apa-apa yang istimewa, tetapi bagi mereka yang bermata tajam mereka menyedari peta dan model skala dalam bilik operasi itu sebenarnya merupakan peta kepada Taiwan.

Beberapa petunjuk yang ditegakkan atas peta itu menunjukkan laluan yang berpotensi untuk dijadikan pintu masuk tentera China ke Taiwan, melalui kawasan kepulauan Kinmen dan Penghu yang dikuasai Taiwan, sebelum hadir ke bahagian selatan pulau Taiwan sendiri.

Gambar yang dipercayai sengaja dibocorkan tentera China yang dikenalpasti sebagai kumpulan 'Operasi Pendaratan dan Peperangan Pulau Selatan' menimbulkan kebimbangan orang ramai, adakah China akan mengambil kesempatan ke atas wabak yang sedang melanda merampas kembali Taiwan.

Tidak diketahui adakah pembocoran gambar bilik operasi itu merupakan satu tindak balas kerajaan China terhadap kemenangan besar Presiden Tsai Ing-wen memenangi lebih 57% jumlah undian, dalam pilihanraya yang selesai pada 11 Januari 2020.

Terkenal sebagai seorang yang terbuka dalam pandangannya bahawa China perlu menghormati pendirian Taiwan serta mengakui kedaulatan mereka, kemenangan besar Tsai Ing-wen itu dilihat sebagai satu petunjuk; rakyat Taiwan sendiri enggan tunduk kepada China atau menyertai rancangan penyatuan orang Cina di bawah China.

Sehingga ke hari ini China melihat Taiwan bukan sebagai sebuah negara berdaulat, sebaliknya merupakan sebahagian daripada jajahan mereka.

Disebabkan oleh petanda-petanda yang ada, banyak pihak merasakan China akan mula bertindak ke atas Taiwan sempena insiden Covid-19 yang melanda, namun China didapati mula bertindak ke atas Hong Kong terlebih dahulu; melalui pengenalan akta yang bakal menyebabkan mana-mana warga Hong Kong ditahan sekiranya menyebarkan sentimen anti China.

Berikutan daripada beberapa tindakan China yang dilihat menggugat keamanan dunia, seperti apa yang berlaku di Malaysia dan Jepun serta campur tangan Amerika Syarikat di Asia Tenggara, Xi Jinping dalam ucaptamanya sempena National People's Congress pada 27 Mei 2020 mengingatkan agar semua angkatan tentera China bersedia menghadapi apa saja kemungkinan.

Dalam himpunan yang sama, kerajaan China mengumumkan bahawa bajet ketenteraan mereka akan ditingkatkan kepada 6.6% daripada keseluruhan bajet mereka, membolehkan angkatan tentera China terus menjadi angkatan terbesar di dunia; meliputi 2 juta petugas dengan 14 buah kapal perang sentiasa aktif dalam setahun.

Jika dibandingkan dengan Amerika Syarikat, batalion tentera China jauh melebihi kekuatan kuasa dunia tersebut yang 'hanya mampu' mempunyai 1.3 juta petugas dengan 5 kapal aktif setiap masa.

Jurucakap Kementerian Pertahanan China direkodkan menyebut bahawa pertambahan bajet itu perlu, disebabkan oleh ancaman beberapa pihak yang seringkali menyerang tindak tanduk China sebagai penggugat keamanan.

Selain itu, ancaman Taiwan juga diramalkan menjadi agenda utama China disebabkan pengaruh Tsai Ing-wen yang sudah pasti akan menyukarkan impian China.

Selepas beberapa bulan kembali memegang kuasa, Presiden Tsai Ing-wen setakat ini tidak henti-henti menyebut bahawa Taiwan membuka pintu rundingan kepada China agar kedua-dua negara dapat mengekalkan keamanan masing-masing.

Bagaimanapun pelawaan itu sudah pastilah dilihat oleh China sebagai satu tamparan panas kepada mereka, yang langsung tidak mengiktiraf kewujudan Taiwan.

Penolakan Taiwan terhadap usul 'satu negara dua sistem' yang cuba diperkenalkan China kepada Taiwan mirip dengan sistem di Hong Kong, juga mencalarkan hubungan kedua-dua negara kerana usaha itu telah cuba diketengahkan oleh China sejak dekad 1950-an lagi.

Apa yang kita tahu setakat ini berdasarkan kepada beberapa pembocoran maklumat yang ada, China memang meletakkan tahun 2020 sebagai tahun di mana operasi mereka ke atas Taiwan akan dilancarkan, berdasarkan kepada laporan Kementerian Pertahanan Taiwan sendiri.

Sama ada perkara itu benar akan berlaku atau tidak, kita belum tahu.

Selepas kerajaan China melancarkan latihan awal operasi bagi percubaan simulasi menawan sebuah pulau bernama Pulau Dongsha milik Taiwan pada 27 Mei 2020 dengan bantuan wabak Covid-19 yang masih melanda, tak mustahil China akan mengambil kesempatan ke atas kemelut yang sedang melanda dunia.


Farah Pahlavi - Permaisuri Terakhir Iran Yang Kini Hidup Dalam Buangan

Farah Pavlavi merupakan nama yang cukup asing pada masa kini. Namun, mungkin ramai yang tidak tahu bahawa wanita ini dahulunya pernah menjadi Permaisuri terakhir Iran. Beliau masih hidup pada saat ini dan hidup dalam buangan di Amerika Syarikat bersama keluarganya.

Menariknya, walaupun tidak lagi memerintah negara pada masa kini dan hidup dalam buangan, beliau masih lagi dihormati oleh keluarga-keluarga diraja seluruh dunia. Ketika ini, umurnya sudah mencecah 82 tahun.

Dilahirkan pada 14 Oktober 1938, Permaisuri Farah Pahlavi adalah satu-satunya anak kepada Sohrab Diba dan Farideh Diba Ghotbi yang berasal dari Tehran. Beliau sememangnya berasal dari sebuah keluarga yang kaya.

Walau bagaimanapun, ketika berusia 9 tahun, bapanya meninggal dunia. Beliau mendapat  pendidikan awal di sebuah sekolah Itali di Teheran. Kemudian, melanjutkan pelajaran di Jeanne D'Arc School, sebuah sekolah yang menggunakan  bahasa Perancis.

Permaisuri Farah telah menamatkan pengajiannya dengan Ijazah Sarjana Muda dari Lycee Razi, sebuah sebuah sekolah menengah sekular. Kerana minatnya yang mendalam dalam bidang arkitektur, beliau telah menyambung pengajian di École Spéciale d’Architecture yang terletak di Paris.

Pada tahun 1959 dalam sebuah majlis yang dihadiri oleh tetamu kedutaan dari Iran, beliau telah bertemu suaminya Mohammad Reza Shah Pahlavi yang sebelum itu sudah melangsungkan perkahwinan sebanyak dua kali. Walau bagaimanapun, 2 perkahwinan terdahulunya tidak dikurniakan anak lelaki yang sangat diperlukan untuk meneruskan pewarisan takhta.

Pada 20 Disember tahun yang sama, mereka berdua melangsungkan perkahwinan yang penuh gilang-gemilang yang mendapat perhatian daripada seluruh dunia. Pada ketika itu, beliau hanya berumur 21 tahun.

Setelah perkahwinan ini, beliau telah diberikan gelaran sebagai Shahbanou (atau Maharani) Iran. Ketika itu, beliau mencipta sejarah sebagai wanita pertama yang ditabalkan dalam dunia Muslim.

Beliau dan suaminya kemudian telah dikurniakan 4 orang anak: Putera Mahkota Reza (1960), Puteri Farahnaz (1963), Puteri Shahpour Ali-Reza (1966) dan Puteri Leila (1970). Selain itu, beliau juga menjadi ibu tiri kepada Puteri Shahnaz Pahlavi, hasil perkahwinan terdahulu suaminya.

Pada peringkat awal, tugasan utama beliau lebih tertumpu kepada perkara-perkara istiadat-istiadat tradisional. Lama-kelamaan, beliau mula memainkan peranan lebih penting dalam hal-hal pentadbiran dan pernah mengetuai 24 organisasi dalam pelbagai bidang antaranya kesihatan, pendidikan dan kebudayaan.

Sepanjang hayatnya, Farah Pahlavi banyak bekerja untuk kagiatan amal dan mengasaskan Pahlavi Universiti (kini Shiraz University), sebuah universiti gaya Amerika pertama di Iran yang membenarkan lebih ramai wanita menjadi pelajar.

Peranannya dalam sistem pentadbiran amat luas dan diperkukuhkan lagi apabila suaminya sendiri telah menamakannya sebagai pewaris takhtanya sekiranya beliau meninggal dunia sebelum putera sulung mereka mencapai umur 21 tahun.

Revolusi Iran 1979 telah menyebabkan ahli keluarga diraja Iran ini dijatuhkan hukuman mati pada 16 Januari 1979. Akibatnya, mereka telah melarikan diri ke Mesir sebelum ke Morocco sebagai tetamu kepada Raja Hassan. Setelah meninggalkan Morocco, mereka telah ke Bahamas pula dimana mereka telah diberikan status sebagai pelarian sementara.

Setelah kebenaran yang diberikan tamat, mereka terpaksa berpindah ke Mexico pula dimana mereka telah menyewa sebuah villa berdekatan bandar Mexico. Tahap kesihatan Sultan Shah yang menghidap penyakit non-Hodgkin’s lymphoma semakin teruk selepas meninggalkan Mesir.

Beliau telah diberikan rawatan di Amerika Syarikat namun setelah habis rawatannya, kerajaan Amerika Syarikat pada ketika itu tidak membenarkan mereka sekeluarga tinggal di sana kerana hubungan tegang antara Amerika Syarikat dan Iran pada ketika itu. Setelah habis rawatan, mereka terpaksa berpindah pula Panama.

Setelah kedengran ura-ura bahawa kerajaan Panama ingin menangkap dan menghantar kembali mereka pulang ke Iran, Permaisuri Farah telah menghubungi rakannya, Jehan Al Sadat yang merupakan isteri kepada Presiden Anwar Sadat di Mesir.

Mereka sekeluarga telah berpindah kembali ke Mesir pada Mac 1980 sebelum suaminya meninggal dunia beberapa bulan kemudian pada bulan Julai.

Permaisuri Farah dan keluarganya telah menetap di Mesir sehinggalah Presiden Sadat dibunuh. Presiden Amerika Syarikat pada ketika itu, Ronald Reagen telah menghubunginya untuk menawarkan perlindungan di Amerika Syarikat. Maka, berhijrahlah mereka dan membina kehidupan baru di Massachusetts.

Kisah hidupnya begitu tragis dan beliau tetap dihormati oleh keluarga-keluarga diraja seluruh dunia sehingga kini. Permaisuri terakhir Iran ini kini lebih banyak menumpukan kepada kerja-kerja amal dan jarang dilihat di khalayak ramai.

Beliau pernah dilihat menghadiri beberapa majlis diraja di peringkat antarabangsa antaranya perkahwinan Putera Mahkota Frederik dari Denmark pada tahun 2004 dan perkahwinan Nikolaos d Greece pada tahun 2010. Sejak melarikan diri dari Iran pada tahun 1979, beliau dan ahli keluarganya tidak lagi menjejakkan kaki ke Iran, negara yang pernah berada di bawah pemerintahannya suatu ketika dahulu


Kisah Wanita Dipaksa Gugurkan Anak Demi Polisi Negara China

Bermula pada penghujung era 60-an, kerajaan komunis China di bawah pentadbiran Mao Zedong memperkenalkan dasar kerajaan yang mengehadkan jumlah anak untuk setiap keluarga, perlulah tidak melebihi 2 orang.

Bagaimanapun, angka itu tetap dikatakan gagal untuk mengawal kadar populasi China yang dirasakan terlalu tinggi mengakibatkan kerajaan China memperkenalkan dasar yang lebih ketat; polisi satu keluarga satu anak pada tahun 1979.

Dengan pengenalan undang-undang itu, beberapa peraturan baru diperkenalkan bagi memastikan kejayaan dasarnya. Semua keluarga perlu memastikan kelahiran tunggal mereka didaftarkan, bagi membolehkan bekalan pil dan peralatan pencegah kehamilan dibuat selepas itu.

Walaupun begitu, berikutan jumlah penduduk yang terlalu ramai - pasti ada kes di mana kandungan terbentuk tanpa kawalan; dianggap melanggar peraturan kerajaan negara.

Pada bulan Jun 2012, seorang ibu muda bernama Feng Jianmei berhadapan detik paling mendebarkan dalam hidupnya.

Kandungan yang sudah berusia 7 bulan dalam perutnya sihat serta sedang membesar dengan baik sekali. Deng Jiuyan, suaminya juga tidak sabar menantikan anak kedua mereka lahir.

Tetapi Feng dan Deng tahu kelahiran itu bakal membawa kepada mereka bermacam jenis masalah, bukan disebabkan oleh anak tersebut tetapi kerana undang-undang kerajaan China yang menghalang anak itu hak untuk hidup.

Pasangan itu sudah pun dikurniakan seorang anak perempuan berusia 6 tahun. Kedua-duanya juga sedar tentang peraturan pemilikan lebih seorang anak di China, namun berdegil untuk cuba menimang zuriat baru. Apa sangat yang kerajaan mereka boleh lakukan?

Perasaan mereka juga diperkuatkan lagi dengan permintaan kedua ibu bapa kedua-dua pihak yang mahukan seorang lagi cucu, jadi Feng dan Deng memberanikan diri melakukan sesuatu yang sangat dilarang kerajaan China - menimang cahaya mata kedua.

Undang-undang yang mengawal jumlah anak di China mewajibkan mana-mana pasangan yang ditangkap, membayar kompaun 40,000 yuan (sekitar RM25,000) sebagai ganti rugi kepada kerajaan dalam menangung perbelanjaan yang diperlukan.

Tidak diketahui berapakah jumlah yang telah dikutip kerajaan China sejak undang-undang ini diperkenalkan, tetapi sesetengah pihak menganggarkan melebihi 2 trilion yuan. Bagi mereka yang berjaya membayar kompaun itu serta 'menebus' nyawa mereka, pasangan ibu bapa ini bolehlah dianggap bernasib baik.

Malangnya, bukan semua pasangan mampu menanggung kompaun yang dikenakan. Seandainya kompaun gagal dilunaskan, kerajaan China tiada jalan lain melainkan agar pengguguran mandatori dijalankan bagi memastikan janin dapat dibunuh dan pasangan kekal patuh dengan perintah kerajaan.

Kes-kes pengguguran yang akan diselia oleh pegawai kerajaan peringkat daerah yang dilantik oleh jawatan kuasa khas perancanan keluarga. Berdasarkan rekod, sejak diperkenalkan pada tahun 1971 yang mengehadkan setiap keluarga kepada dua orang anak; angka pengguguran dilaporkan 4 ke 5 juta nyawa setiap tahun.

Bermula daripada tahun 1979 di mana jumlah kelahiran anak dihadkan hanya kepada seorang, angka pengguguran mencanak naik kepada 7.8 juta orang dan kekal pada purata tersebut sehingga tahun 2017.

Tahun 1983 dan 1991 mencatatkan angka tertinggi di mana 14 juta nyawa dilaporkan digugurkan.

Walaupun setiap tahun jutaan nyawa terpaksa ditamatkan hanya untuk memenuhi perintah kejam kerajaan China, kritikan paling lantang diterima negara itu berlaku selepas insiden yang menimpa Feng Jianmei didedahkan dalam internet oleh ahli keluarga mereka sendiri yang tidak dapat menerima apa yang berlaku.

Pendedahan wajah sedih Feng dengan janin tujuh bulan yang tidak lagi bernyawa dibaringkan di sebelah ibunya, mendapat simpati masyarakat China. Apatah lagi selepas didedahkan bagaimana pegawai kerajaan China bertindak mengeluarkan anak mereka.

Selepas didapati melanggar peraturan 1 anak 1 keluarga, Feng dan Deng diminta untuk membayar kompaun yang dikenakan namun syarat itu gagal dipenuhi. Disebabkan itu, Feng didakwa atas tuduhan melanggar dasar kerajaan, ditangkap dan dipaksa untuk menandatangani persetujuan bagi membenarkan penguguran dijalankan.

Cara Feng ditahan juga menggerunkan; kepalanya diselubungi dengan kain hitam, diculik dan dibawa ke pusat tahanan, dikurung selama 3 hari. Selepas 3 hari, pegawai kerajaan menelefon Deng bertanya tentang wang kompaun, memberikan Deng peluang terakhir menyelamatkan anaknya.

Mendapat reaksi negatif, pegawai itu memutuskan talian. Feng yang ditahan, diikat ke atas katil lalu disuntik dengan bahan pendorong kelahiran, bagi memaksa janin tersebut dilahirkan pada waktu itu juga. Proses itu berjalan pantas.

Sejam kemudian, Feng sendiri menelefon suaminya memaklumkan apa yang telah berlaku, meminta agar suaminya berhenti berusaha mengumpulkan dana. Anak kedua mereka yang sudah dikandung sebaik mungkin, sudah tidak lagi bernyawa meninggal dunia disebabkan kekurangan oksigen.

Mayat anak itu diletakkan di sebelah ibunya, sementara menunggu ahli keluarga Feng hadir bagi membawa pulang wanita tersebut serta anak mereka untuk dikebumikan. Gambar Feng dan bayi tidak berdosa itu yang sempat diambil secara sembunyi, dikongsikan untuk tatapan semua.

Imej Feng dan anaknya mula tular di laman mikro blog Sina Weibo dimuat naik pada 11 Jun 2012 ketika Feng masih terlantar di hospital, mendapat reaksi keras pihak-pihak yang lantang bersuara. Kritikan keras terhadap polisi kerajaan China serta tindakan kerajaan yang melampau menjadi perbualan hangat ketika itu.

Berikutan reaksi tersebut, kerajaan China cuba mengawal penularan dengan membuang mana-mana pautan dan perkongsian yang berkait, tetapi disebabkan perkongsian yang terlalu besar menyebabkan banyak yang terlepas daripada sekatan.

Media China bukan milik kerajaan mula memaparkan imej Feng dengan anaknya, mencetuskan perdebatan hangat tentang tujuan sebenar dasar pengawalan populasi. Media-media luar mula melaporkan tentang nasib Feng bermula pada 13 Jun 2012, mendedahkan lagi isu tersebut kepada masyarakat antarabangsa.

Berbeza dengan pendedahan yang dilakukan ahli keluarga Feng dan Deng, kerajaan China cuba menjustifikasikan tindakan yang dilakukan telah berlaku semuanya atas persetujuan Feng sendiri.

Disebabkan oleh kegagalan membayar kompaun, pasangan tersebut dikategorikan tidak layak untuk menimang cahaya mata kedua. Kompaun itu pula, menurut jurucakap kerajaan tempatan - merupakan deposit dalam memastikan Feng dan Deng memenuhi semua syarat yang ditetapkan sebelum Feng dibenarkan terus mengandungkan anaknya.

Siasatan yang dijalankan kerajaan China mendapati berlakunya pelanggaran polisi oleh pihak penguatkuasa tempatan yang didapati gagal memenuhi kuota tangkapan ke atas pasangan yang melanggar polisi satu anak satu keluarga. Disebabkan itu, Feng menjadi salah seorang sasaran dalam usaha memastikan kuota tahun tersebut dipenuhi.

Disebabkan oleh tindakan itu yang disifatkan sebagai melanggar polisi negara, pengguran bayi kandungan Feng yang dijalankan secara paksaan diisytiharkan berlaku dengan melanggar undang-undang. Pasangan itu tidak diberikan ruangan yang secukupnya untuk menyelamatkan anak mereka serta didesak untuk memberikan keizinan ke atas apa yang berlaku.

Berikutan daripada keputusan itu, ketua kepada agensi pengurusan populasi wilayah Zhenping di mana mereka menetap dipecat dan pegawai perubatan yang terlibat dalam pengguguran bayi Feng dikenakan tindakan disiplin.

Merasakan ketidak adilan telah berlaku, Deng (gambar di atas) cuba untuk berunding dengan pihak-pihak di Beijing agar melalui peguam agar tindakan saman dapat dilakukan. Bagaimanapun langkah ini mendapat reaksi negatif sesetengah kumpulan yang merasakan apa yang cuba dilakukan Deng sebagai satu pengkhianatan.

Nasib Deng lebih sukar selepas satu temuramah bersama dengan media barat diterbitkan, mengakibatkan semakin banyak pihak samseng upahan, dipercayai berkait dengan pegawai-pegawai yang dipecat mula mengekorinya.

Deng terpaksa menyembunyikan diri selepas diserang beberapa kumpulan yang marah dengan tindakannya mahu menuntut bela kematian anaknya. Selepas beberapa insiden, Deng Jiyuan berjaya tiba ke Beijing bertemu dengan wakil kerajaan ditemani peguam.

Selepas perbincangan, pemerintah China bersetuju untuk mengarahkan pihak terbabit iaitu kerajaan tempatan Zhenping membayar ganti rugi sebanyak 70,600 yuan (RM43,200) ke atas kesilapan yang dilakukan.

Pada tahun 2015, selepas bermacam kritikan dihamburkan kepada mereka - kerajaan China bersetuju untuk meminda undang-undang mereka, membenarkan setiap pasangan memiliki 2 orang anak disebabkan oleh masalah lambakan warga tua dalam masyarakat mereka, menyebabkan kekurangan pelapis generasi muda yang mampu memenuhi permintaan industri.

Sehingga kini wanita-wanita China terus dihantui dengan igauan ngeri kehilangan anak sendiri hanya disebabkan dasar kerajaan. Kami doakan pemimpin kerajaan China turut sama dihantui perkara serupa.


5 Negara Asia Paling Mahal Caj Penggunaan Elektrik

Duduk di negara beriklim panas, penggunaan pendingin hawa dikatakan oleh orang ramai sebagai satu keperluan.

Walaupun begitu, tidak ramai yang sanggup untuk berhadapan dengan kos pembayaran bil elektrik yang perlu ditanggung; penulis salah seorang daripadanya. Disebabkan oleh tingginya kos untuk menjalankan pendingin hawa, penulis memilih untuk hidup berpanas bergantung kepada kipas siling sajalah.

Ramai yang kata kos elektrik di negara kita tinggi. Memang benar, daripada perspektif kita. Walau demikian, jika dibandingkan dengan lima negara Asia paling mahal kadar elektriknya - kita masih boleh dikatakan antara yang berpatutan.

Diselia oleh sebuah badan di bawah Kementerian Tenaga Thailand yang dinamakan EGAT atau Electrical Generating Authority of Thailand sejak tahun 1969, kedudukan EGAT sebagai penyelia utama elektrik di negara itu sering dikritik kerana gagal memanfaatkan monopoli yang mereka ada, dalam menyediakan perkhidmatan terbaik.

Di kalangan negara Asia, rakyat Thailand perlu membayar harga yang agak tinggi untuk bekalan. Untuk setiap satu kilowatt per jam (kWh), rakyat negara itu perlu membayar 3.817 baht atau RM0.52 sen.

Jika dibandingkan dengan kita yang membayar RM0.109 untuk 200kWh pertama, rakyat Thailand perlu membayar lebih RM0.411 sen untuk jumlah unit yang sama.

Di Hong Kong terdapat dua badan utama penyelia elektrik utama iaitu HK Electric (HKE) dan China Light and Power (CLP).

Kedua-duanya beroperasi membekal tenaga di kawasan berbeza, dengan CLP bertanggungjawab di Kowloon serta majoriti kawasan yang baru dibuka sementara HKE pula membekal kepada Pulau Hong Kong, Ap Lei Chau dan Pulau Lamma.

Bagi membantu beban caj penggunaan yang terlalu mahal di negara itu, kerajaan Hong Kong mengumumkan subsidi maksima sebanyak HK$2,000 setahun untuk pengguna kediaman dan HK$5,000 untuk perniagaan bermula Januari 2020.

Dengan penawaran subsidi ini, pengguna HKE perlu membayar RM0.34 untuk setiap 1kWh bagi 150 unit pertama. Bagi pengguna di kawasan CLP, mereka perlu membayar harga lebih tinggi iaitu RM0.48 sen untuk 1kWh bagi 400kWh pertama.

Perubahan kepada sistem bekalan elektrik di Singapura dirombak pada bulan November 2018, dengan pembukaan sistem OEM atau Open Electricity Market di mana 12 lagi pembekal dibenarkan bersaing dengan badan utama sebelum itu, Singapore Powers (SP) bagi membantu menurunkan kos.

Sehingga bulan April 2020, sebanyak 12 syarikat telah menawarkan perkhidmatan membolehkan pengguna memilih pembekal yang mereka gemari. Disebabkan itu, syarikat-syarikat mula menawarkan bekalan mengikut pakej yang ditetapkan, sama ada melalui perjanjian harga 1kWh kekal sepanjang durasi atau untuk kontrak lebih panjang, harga yang lebih rendah dapat ditawarkan.

Selain itu, ada juga pembekal yang menawarkan harga tetap tanpa had untuk kadar bulanan membolehkan pengguna mengguna sebanyak mana elektrik tanpa perlu lagi bimbang dengan amaun bil yang bakal diperolehi.

Secara purata, untuk setiap 1kWh elektrik yang digunakan, pengguna di Singapura perlu membayar di antara RM0.53 ke RM0.55 sen, sekiranya menggunakan pelan kiraan biasa. Harga tarif standard yang diselia oleh SP sebagai harga siling adalah RM0.71 sen.

Beberapa tahun dahulu, Filipina menjadi negara paling mahal kadar elektrik mereka sebelum dipintas Jepun. Ini diakui sendiri oleh badan pembekal utama mereka Meralco - sehingga memerlukan pelarasan tarif elektrik dilakukan setiap bulan di negara tersebut.

Apa yang lebih memburukkan situasi, bukan saja tarif tinggi serta kerap berubah dilaksanakan, warga Filipina turut sama berdepan dengan pertambahan 12% cukai penggunaan ke atas jumlah bil mereka setiap bulan.

Oleh kerana pelarasan terlalu kerap dijalankan ke atas kadar 1 kWh penggunaan di Filipina, agak sukar untuk kita mendapatkan angka yang tepat tentang harga yang perlu dibayar. Untuk bulan Mei tahun 2020, setiap 1kWh akan dikenakan caj RM0.75, turun daripada kadar bulan April 2020 iaitu RM0.77 sen untuk 1kWh.

Insiden bencana loji nuklear pada tahun 2011 yang berlaku akibat gempa bumi Tohoku di Fukushima menyebabkan bekalan tenaga di Jepun melalui zaman malap, terjejas teruk disebabkan penutupan loji nuklear Fukushima.

Bencana itu menyebabkan Jepun yang selama ini meletakkan 30% kebergantungan mereka untuk sumber elektrik daripada nuklear, terpaksa mencari jalan lain dalam menampung bekalan. Pada

Insiden Fukushima menyebabkan kepercayaan orang ramai terhadap kepenggunaan tenaga nuklear mula merudum, mengakibatkan tekanan agar operasi loji nuklear di berhentikan. Sehingga bulan Mei tahun 2019, hanya 5 pusat janaan kuasa nuklear di Jepun dibenarkan beroperasi, berbanding 39 sebelum bencana bagi memastikan insiden tidak berulang.

Situasi ini meningkatkan kos bekalan elektrik di Jepun disebabkan kesukaran untuk mereka menampung bekalan, diburukkan lagi dengan pelarasan harga yang dibuat setiap bulan bergantung kepada harga minyak dunia.

Untuk setiap 1kWh di Jepun, harga yang dibayar adalah sekitar RM1.21 bagi pengguna kediaman, jauh meninggalkan Filipina di belakang.

Begitulah bagaimana mahalnya caj kegunaan elektrik di 5 negara Asia ini jika dibandingkan dengan kita, yang hanya dikenakan caj RM21.80 untuk 200kWh pertama atau RM0.109 untuk 1kWh.

Murah juga. Apa jenama pendingin hawa yang ok ya? Perlu ke penulis guna yang berkuasa 1.5HP untuk ruang tamu?


Lelaki Yang Tak Mampu Tekan Tubi 10x Berdepan Risiko Kesihatan - Kajian

Menurut satu kajian yang dilakukan oleh sekumpulan saintis dari Harvard University, lelaki pertengahan usia yang tidak boleh melakukan 10 kali senaman tekan tubi berisiko tinggi untuk mendapat serangan jantung dan strok.

Selain itu, kemampuan seseorang individu melakukan 40 tekan tubi pula dikaitkan dengan pengurangan 97% risiko penyakit kardiovaskular dalam tempoh 10 tahun akan datang.

Seterusnya, kajian itu juga mendapati individu yang berjaya melakukan 21 hingga 30 kali tekan tubi pula mempunyai satu perempat risiko mempunyai penyakit seperti penyakit arteri koronari atau kegagalan jantung - berbanding dengan seseorang yang tidak dapat melakukan 10 kali tekan tubi.

Dalam kajian ini, para pengkaji ini mengatakan secara umumnya seseorang individu yang mampu melakukan sekurang-kurangany 11 kali tekan tubi mempunyai kurang risiko mendapat penyakit berkaitan kardiovaskular. Dalam erti kata mudahnya, lagi banyak jumlah tekan tubi yang mampu anda lakukan, lagi kurang risiko mendapat penyakit berkaitan kardiovaskular.

Menurut kumpulan pengkaji ini, senaman tekan tubi merupakan indikasi lebih baik jika dibandingkan dengan senaman-senaman lain seperti berlari. Senaman ini juga lebih mudah dan tidak memerlukan sebarang kos, menjadikannya ideal untuk digunakan dalam kajian ini.

Penyakit kardiovaskular merangkumi serangan jantung dan strok adalah penyebab utama kematian di Malaysia semenjak 5 tahun lalu. Sehingga Februari 2020, seramai 45,684 orang daripada 32.4 juta rakyat negara menderita penyakit jantung.

Turut membimbangkan, statistik juga menunjukkan bahawa penghidap penyakit ini di Malaysia mempunyai purata umur lebih muda berbanding negara lain. Purata umur pesakit ini di Malaysia adalah 58 tahun sementara Thailand (68 tahun), SIngapura (61 tahun) dan China (63 tahun).

Gaya hidup tidak sihat merupakan penyumbang kepada penyakit ini. Malah, tabiat tidak sihat seperti merokok juga menyumbang kepada perkara ini. Seseorang perokok dikatakan mempunyai risiko 2 hingga 3 kali ganda mendapat penyakit kardiovaskular berbanding mereka yang tidak merokok.

Dapatan kajian yang diperolehi oleh sekumpulan saintis dari Harvard University ini diperolehi daripada data ujian kecergasan 1,00 anggota bomba di negeri Indiana, Amerika Syarikat yang telah menyertai pasukan unit beruniform tersebut antara tahun 2000 dan 2007.

Data tersebut kemudiannya dipadankan dengan rekod kesihatan mereka untuk diagnosis penyakit kardiovaskular dalam tempoh 10 tahun. Kumpulan individu yang menjadi subjek kajian ini berumur antara 21 hingga 66 tahun dan purata umur 39.6 tahun.

Secara puratanya, kumpulan subjek kajian ini mempunyai indeks BMI pada tahap 28.7. Walaupun jumlah ini boleh diklasifikasikan sebagai "overweight" atau lebih berat badan, kesemua mereka adalah individu aktif kerana tuntutan kerja mereka yang memerlukan mereka melakukan pergerakan fizikal.

Kajian seumpama ini yang mengaitkan senaman te]ekan tubi dengan risiko penyakit kardiovaskular merupakan kajian pertama seumpamanya yang dilakukan. Pakar kesihatan walau bagaimanapun menyarankan kajian lebih menyeluruh dilakukan terhadap kumpulan subjek yang mempunyai gaya hidup berlainan.

Walaupun jumlah subjek kajian ini boleh dianggap mencukupi (1000 orang), namun kesemua mereka mereka merupakan anggota bomba lelaki yang rata-ratanya adalah individu yang aktif. Oleh itu, kajian seumpama ini perlulah dilakukan pula terhadap golongan yang kurang aktif dan golongan wanita.

Professor Jeremy Pearson dari British Heart Foundation mengatakan bahawa kajian ini secara jelasnya menunjukkan seorang ahli bomba mempunyai risiko sangat rendah untuk mendapat serangan jantung atau strok dalam tempoh 10 tahun akan datang. Kesannya mungkin tidak sama bagi wanita atau golongan yang kurang aktif.

Menurut beliau lagi, pada usia 20 hingga 30-an, saluran arteri semakin menyempit dengan lemak akibat perubahan gaya hidup yang akan menyebabkan seseorang itu berisiko mendapat seranga jantung atau risiko.


Kenapa TikTok Dikatakan Alat Propaganda Kerajaan Komunis China

TikTok. Sama ada anda suka atau tidak dengan platform media sosial tersebut, kami yakin anda sekurang-kurangnya pernah menonton satu atau dua video yang dikongsikan pengguna mereka.

Kritikan terhadap TikTok ada benarnya. TikTok menjadi medium mudah untuk anak muda mempamerkan bakat, namun yang jadi popular adalah video anak muda meniru gaya mulut dan aksi lagu sehingga membuatkan video-video sebegitu sinonim dengan identiti TikTok.

Hendak disalahkan sepenuhnya TikTok, tak boleh juga kerana akar umbi TikTok sendiri datang daripada platform Musical.ly yang memang menjadikan nyanyian semula sebagai fokus, digabungkan dengan platform Douyin di China, aplikasi mirip Musical.ly yang membentuk apa yang kita nampak sekarang sebagai TikTok.

Desas-desus berkenaan hubungan TikTok dan kawalan yang dikenakan oleh kerajaan China sejak awal lagi sudah kedengaran, tetapi benarkah dakwaan-dakwaan yang ada?

Nama ByteDance mungkin kurang dikenali berbanding produk mereka, namun ByteDance merupakan sebuah syarikat gergasi yang sangat terkenal. Dua produk utama mereka iaitu Jinri Toutiao (sebuah agregator berita di China) dan Neihan Duanzi (platform media sosial) mengangkat nama ByteDance serta CEO-nya, Zhang Yiming.

Zhang menubuhkan ByteDance pada tahun 2012, menyaksikan sendiri syarikat miliknya berkembang menjadi syarikat bernilai billion dollar, berjaya mencatatkan jumlah pengguna lebih 1 billion di semua rangkaian produk mereka.

ByteDance cuba memberikan kebebasan pada pengguna mereka berkarya, kerana mereka menghargai kreativiti. Apa yang menggembirakan, kesemua pengguna produk ByteDance memegang etos tersebut.

Bagaimanapun disebabkan populariti ByteDance sendiri yang terkenal menawarkan platform kreativiti pengguna, pasti mula timbul bermacam isu yang tidak disenangi kerajaan China berkaitan perkongsian di Jinri Toutiao serta Neihan Duanzi.

Pada bulan April tahun 2018, Zhang Yiming diarahkan untuk memberhentikan operasi Jinri Toutiao. Keesokannya, Neihan Duanzi dihentikan.

Selang beberapa hari, Zhang Yiming mengeluarkan kenyataan menerusi semua platform kelolaan ByteDance, mengakui kegagalan syarikatnya mengawal tindak-tanduk pengguna, gagal menjaga daripada isu sensitif diterbitkan serta tidak memandang berat sensitiviti masyarakat.

Kenyataan rasmi oleh Jabatan Siaran, Cetakan, Penerbitan, Radio, Filem dan Televisyen China (SAPPRFT) mendakwa platform-platform ByteDance telah disalahgunakan untuk memecah belahkan masyarakat dan Zhang Yiming menjadi individu utama dipertanggungjawabkan.

Platform seperti Jinri Toutiao sangat bergantung kepada tabiat pembacaan pengguna. Jadi setiap berita yang dikongsikan, akan dipilih daripada apa yang kerap dibaca oleh pengguna. Ini bermakna setiap tawaran berita yang ada berbeza-beza tanpa ada persamaan antara setiap pengguna.

Oleh kerana majoriti pengguna Jinri Toutiao gemar membaca gosip selebriti dan skandal melibatkan nama terkenal dalam masyarakat, itulah yang kerap keluar dan tular; membuatkan kerajaan China menyalahkan sistem ByteDance gemar berkongsikan isu tiada berfaedah sehingga mempopularkan isu-isu bodoh.

Selepas tular perkongsian tentang beberapa orang remaja perempuan yang bangga mengandung pada usia muda 14 dan 15 tahun di sebuah daerah di China, ByteDance dijadikan kambing hitam dituduh menyebarkan pengaruh buruk serta gagal mengawal apa yang disebarkan.

Walaupun harus diakui memang kandungan sedemikian memang mempopularkan elemen buruk dalam masyarakat, banyak pihak menganggap kerajaan China sebenarnya hanya mencari helah dalam memastikan perancangan dalam mengawal media di China sepenuhnya; tiada penghalang besar.

Dengan mendiamkan terlebih dahulu rangkaian platform seperti dimiliki ByteDance yang nyata berpengaruh kepada masyarakat, reaksi buruk terhadap kerajaan China dalam pelaksanaan langkah sepenuhnya dapat dikawal.

Memastikan ByteDance tunduk kepada garis panduan akan memudahkan peminat ByteDance turut sama akur dengan semua 'saranan' kerajaan.

Sebulan sebelum kontroversi melibatkan ByteDance melanda China, kerajaan China telah pun memulakan rancangan bagi memansuhkan SAPPRFT untuk digantikan dengan satu agensi lain yang diselia terus kabinet China, di bawah kawalan CCP.

Dalam draf pindaan besar-besaran yang dijalankan melibatkan media di negara itu, wujud beberapa cadangan pro-kerajaan yang menjadi mandatori untuk semua pengamal dan pengkarya media turuti, termasuklah pengelola platform.

Kesemua filem yang diterbitkan di China perlulah melalui penapisan ketat serta terhindar daripada elemen pengaruh anti kerajaan. Media sama ada tradisional atau digital yang mahu ditayangkan juga perlulah membawa mesej baik serta mempunyai elemen mendidik masyarakat.

Pengusaha platform seperti ByteDance bertanggungjawab untuk menjalankan regulasi bagi memastikan 'moral' masyarakat terjaga. Seandainya ada pihak gagal mematuhi saranan kerajaan dalam memastikan tradisi megah China dilindungi, surat tunjuk sebab akan dihantar bagi memastikan pemilik berdepan dengan siasatan.

Video dalam talian juga tidak terkecuali menjadi salah satu format yang diletakkan bawah kawalan kerajaan dengan perubahan tersebut.

Bagi memulakan perubahan ini, semua pengusaha panggung wayang di China diwajibkan untuk menayangkan sebuah filem berdurasi 2 jam yang diberi judul 'Amazing China', memfokuskan kepada pencapaian Presiden Xi Jinping memacu negara mereka dalam tempoh lima tahun sebelum itu.

Dalam permohonan maaf Zhang kerana 'merosakkan moral' masyarakat China, empat elemen menjadi keutamaan maaf beliau; Zhang mengakui kesilapan yang berlaku disebabkan dia dan ByteDance kurang kesedaran politik, kurang faham tentang situasi semasa, kurang prihatin dengan tradisi masyarakat serta tiada integriti dalam menjalankan amanah melindungi masyarakat.

Memikul tanggungjawab penuh, Zhang Yiming berjanji akan meletakkan empat asas ini dalam memacu ByteDance di masa depan serta hanya mengangkat nilai-nilai yang baik, agar selaras dengan niat usaha murni kerajaan China.

Dengan persetujuan itu, ByteDance telah melantik lebih ramai pekerja sebagai moderator bagi memastikan tiada kandungan yang anti China dapat disiarkan. Sistem mereka juga ditambah baik bagi memastikan kandungan 'tidak sepatutnya' terlepas.

Ini termasuklah apa saja kandungan berkaitan Winnie the Pooh, dipercayai mampu menyinggung perasaan Presiden China, Xi Jinping. Bukan saja Jinri Toutiao dan Neihan Duanzi mula ditapis agar selari dengan dasar kerajaan sepenuhnya, Douyin (nama TikTok di China) juga mula melalui proses sama.

Pada bulan September 2019, satu pendedahan berkenaan memo senarai topik yang dilarang di TikTok mula tersebar.

Antara isu yang tidak dibenarkan serta perlu segera dipadamkan melibatkan Tiananmen Square, lokasi insiden kekejaman tentera China pada tahun 1989, isu kemerdekaan Tibet, aktiviti gerakan Falun Gong serta beberapa isu lain mula dipadam dari kandungan.

Dalam memo tersebut, TikTok dilaporkan mengarahkan agar mana-mana perkongsian sensitif dikategorikan mengikut tahap sensitivitinya; sama ada perlu disekat dan hanya ditayangkan untuk diri sendiri atau lebih teruk, disekat, dipadamkan dan penggunanya perlu dinyah aktifkan.

Tidak lama untuk kita mendengar laporan pertama berkenaan pengguna TikTok mula dibuang akaun mereka. Satu kes melibatkan seorang wanita berusia 17 tahun bernama Feroza Aziz dari Amerika Syarikat memuatnaik video mengkritik layanan kerajaan China terhadap masyarakat Uighur pada 25 November tahun 2019, mencetuskan kontroversi.

Uniknya kes ini, video yang dimuat naik Feroza dibuat menyamar sebagai video tutorial solekan tetapi dialog yang diutarakan Feroza pula lebih berkait tentang sentimen anti China. Tigas hari selepas memuat naik video tersebut, akaun Feroza tidak lagi dapat diakses.

Selepas tidak dibenarkan memasuki akaunnya dan kes itu tular di media sosial, TikTok mengeluarkan kenyataan maaf atas kesilapan yang tidak disengajakan berlaku, dipercayai atas kecuaian moderator TikTok yang tersilap menghalang akses.

TikTok juga mengakui Feroza tidak melanggar sebarang garis panduan walaupun pada awalnya Feroza dipersalahkan kerana memuat naik kandungan yang bersifat sensitif.

Kenyataan TikTok cuba memperjelaskan bahawa Feroza pernah menggunakan akaun lain miliknya, memuat naik video berkaitan Osama bin Laden yang menyebabkan akaunnya perlu disekat.

Tidak jelas kenapa hanya selepas video kritikan ke atas layanan China ke atas masyarakat Uighur, barulah tindakan diambil.

Dalam kontroversi ini yang didakwa medi barat sebagai bukti campurtangan kerajaan China mengawal penghasilan karya bukan warganegara mereka, TikTok menafikan sekeras-kerasnya tuduhan.

TikTok mengakui mereka tidak perlu mengikut garis panduan yang ditetapkan kerajaan China kerana mereka beroperasi di luar China dan sebarang bentuk sekatan yang ada, hanya terpakai di China sahaja. Bagaimanapun, kenyataan tersebut nyata gagal meyakinkan orang ramai, khasnya pengguna TikTok seperti Feroza.

Daripada perspektif Feroza, dia melihat TikTok sebagai sebuah syarikat China yang dikongkong kerajaan mereka.

Bagi TikTok pula, syarikat mereka harus dilihat bebas beroperasi bukan sebagai sebuah syarikat China, tetapi sebagai sebuah syarikat antarabangsa yang bebas dan mengangkat kreativiti penggunanya tanpa sebarang sekatan.

Oleh sebab itulah pada ketika ini TikTok sedang giat menjalankan penstrukturan semula, mahu memadam terus persepsi mereka hanyalah 'syarikat China' yang dikawal kerajaan China; walaupun secara asasnya TikTok memang dimiliki syarikat China.

Apa kata selain daripada memuat naik video anda menari, cuba anda selang-selikan video anda dengan video mengkritik kerajaan China serta cara mereka cuba menekan negara kita sempena mengambil inspirasi Feroza Aziz.

Sentuh semua topik panas seperti isu pulau Spratly, One Belt One Road, kemasukan pelancong China ke Malaysia yang gagal dikesan dan apa saja topik berkait. Dengan cuba mencabar kerajaan China, itu adalah langkah yang sangat baik untuk memperbaiki reputasi pengguna TikTok di negara kita, yang sedikit sebanyak tercalar kerap mempopularkan hiburan kosong semata-mata.


Antibodi Test COVID-19 Boleh Dapatkan Keputusan dalam Masa 20 minit

Satu ujian telah dijalankan untuk mengetahui sama ada individu telah dijangkiti coronavirus pada masa lalu telah diluluskan oleh pegawai kesihatan di England. Public Health England mengatakan ujian antibodi yang dijalankan oleh syarikat farmasi Swiss Roche, adalah satu “perkembangan yang sangat positif".

Ujian darah yang dilakukan adalah untuk mencari antibodi bagi melihat adakah seseorang sudah mempunyai virus dan berkemungkinan mempunyai imuniti setelah dijangkiti. Walaupun begitu, sehingga kini, pegawai kesihatan yang bertanggungjawab mengatakan bahawa ujian seperti itu masih belum boleh dipercayai sepenuhnya.

Kerajaan England sebelum ini dilaporkan membelanjakan 16 juta pound membeli ujian antibodi yang kemudian terbukti tidak berkesan. Sumber memberitahu BBC bahawa ujian yang dilakukan Roche adalah ujian pertama yang menampakkan potensi yang serius.

Antibodi terhasil oleh sistem imunisasi kita ketika melawan jangkitan. Mencari antibodi yang menyerang coronavirus menunjukkan bahawa seseorang itu telah dijangkiti pada masa lalu, tetapi ia tidak membuktikan bahawa individu yang pernah dijangkiti terlindung terhadap coronavirus di masa depan.

Pakar di kemudahan Porton Down milik kerajaan England menilai ujian Roche minggu lalu, kata Public Health England. Roche mendapati bahawa jika seseorang telah dijangkiti oleh coronavirus, ia memberikan keputusan yang tepat 100% sepanjang masa. Sekiranya seseorang belum pernah dijangkiti coronavirus, maka ia memberikan keputusan yang tepat lebih dari 99.8% pada setiap masa. Ini bermakna, kurang dari dua daripada 1,000 orang yang sihat akan memperolehi keputusan yang kurang tepat bahawa mereka sebelumnya telah dijangkiti coronavirus.

Menteri Kesihatan England, Edward Argar mengatakan bahawa ujian tersebut akan digunakan terutama pada individu yang terlibat dengan National Health Service UK dan penjagaan sosial. Walaubagaimanapun, Argar tidak dapat memberikan tarikh ujian tersebut dapat dimulakan.

Prof John Newton, penyelaras nasional Program Pengujian Coronavirus UK, mengatakan: "Ini adalah perkembangan yang sangat positif kerana ujian antibodi yang sangat spesifik ini merupakan penanda jangkitan masa lalu. Ini sejurusnya dapat memberikan indikasi imunisasi terhadap jangkitan virus ini pada masa hadapan. Walaubagaimanapun, sejauh mana kehadiran antibodi menunjukkan imunisasi individu tersebut masih belum jelas."

Roche dikatakan sedang dalam perbincangan dengan Jabatan Kesihatan dan Penjagaan Sosial tentang kemungkinan penggunaan ujian ini oleh NHS di England, walaupun produk ujian kit lain juga sedang dinilai keberkesanannya. Manakala, pegawai kesihatan di Scotland, Wales dan Ireland Utara kebiasaannya membuat keputusan sendiri, tetapi berkemungkinan besar akan mengikuti jejak langkah England jika England menggunakan ujian ini.

Ujian ini sudah mendapat kelulusan dari pengawal selia perubatan di EU dan Amerika Syarikat. Kegunaan utama ujian antibodi ini adalah untuk mengetahui bilangan penduduk yang telah dijangkiti. Angka rasmi yang dikeluarkan hanyalah sebahagian daripada jumlah keseluruhan kerana tidak semua penduduk diuji dan terdapat beberapa individu yang dijangkiti tidak mengalami gejala.

Ujian antibodi ini dapat membantu mencari jawapan sejauh mana dan seberapa mudah virus ini tersebar dan yang paling penting betapa bahaya virus ini memberi kesan kepada seseorang individu. Selain itu, ianya dapat membantu menghentikan sekatan perjalanan dan ekonomi di mana ia sangat kontroversi di beberapa buah negara.

Idea ujian ini dijalankan adalah kerana jika individu mempunyai antibodi terhadap virus ini, maka individu tersebut boleh kembali bekerja dan menjalankan kehidupan seharian tanpa perlu dikuarantin. Ianya sangat berguna di hospital dan rumah jagaan yang dipenuhi dengan orang-orang yang berpotensi tinggi dijangkiti, jika terjamin kakitangan hospital dan rumah jagaan imun terhadap jangkitan tersebut.

Walaubagaimanapun, jika individu tersebut mempunyai antibodi ini, bukanlah secara automatik individu tersebut tidak boleh jatuh sakit atau menghidap virus tersebut dan menyebarkannya kepada orang lain. Para saintis World Health Organisation (WHO) menyarankan agar tidak menggunakan "pasport imuniti" ini kerana kekurangan bukti kukuh sejauh mana jangkitan virus ini terhadap diri sendiri mahupun org lain.

Ujian swab yang sedang dijalankan di UK menentukan sama ada individu tersebut mempunyai virus pada masa ujian. Ujian swab, jejak dan kesan akan tetap menjadi keutamaan dari ujian-ujian yang dijalankan kerajaan untuk mencegah penyebaran virus. 428 kematian baru akibat koronavirus telah direkodkan di seluruh UK, menjadikan jumlah kematian bagi individu-individu yang telah diuji positif virus itu adalah 33,614 orang.

Sir John Bell, profesor perubatan regius di Universiti Oxford, menggambarkan ujian Roche sebagai “langkah ke hadapan”. Walaubagaimanapun ianya dapat menentukan adakah individu tersebut pernah dijangkiti jangkitan tersebut, itu tidak dapat menentukan individu tersebut akan dilindungi dari virus tersebut pada masa depan, katanya. "Kami masih belum memahami apa sebenarnya hasil positif daripada ujian tersebut,” katanya kepada program BBC Radio 4's Today.

Jurucakap rasmi Perdana Menteri UK berkata: "Kami telah berbincang tentangnya, di mana berkemungkinan pada masa hadapan terdapat beberapa jenis sijil kesihatan yang berkaitan akan dikeluarkan bagi menentukan adakah individu terbabit mempunyai antibodi atau tidak.” Walaubagaimanapun, jurucakap itu menekankan bahawa lebih banyak maklumat diperlukan tentang imunisasi dan coronavirus "untuk lebih memahami potensi ujian yang dijalankan".

World Health Organisation sebelumnya telah memberi amaran kepada kerajaan setiap negara untuk tidak mengeluarkan "pasport imuniti" atau "sijil bebas risiko" sebagai cara untuk melonggarkan sekatan pergerakan.

Minggu lalu, Setiausaha Kesihatan UK, Matt Hancock mengatakan UK sedang berunding dengan Roche tentang "pelancaran skala besar" ujian antibodi coronavirus. Walaubagaimanapun, Hancock mengakui terdapat "harapan palsu sebelumnya" dan Hancock hanya akan membuat pengumuman ketika kerajaan "benar-benar bersedia".

Wartawan BBC Reality Check, Chris Morris mengatakan, negara-negara Eropah yang lain sudah menjalankan program ujian antibodi terhad. Di Jerman, 61,299 ujian antibodi dilakukan minggu lalu, menurut Persatuan Makmal Terakreditasi Perubatan (ALM). Manakala, di Sepanyol, Kementerian Kesihatan mengatakan pada hari Rabu bahawa hasil awal satu kajian yang dijalankan, berdasarkan lebih dari 60,000 ujian antibodi yang dijalankan di seluruh negara, sekitar 5% populasi telah dijangkiti oleh coronavirus setakat ini.


3 Falsafah Perang China : 'The Art of War' Zaman Moden

China sudah diketahui ramai cuba meluaskan pengaruh mereka khasnya di kawasan-kawasan sekitar Laut China Selatan; melibatkan negara-negara Asia termasuklah negara kita.

Gerakan China yang tersusun ada kalanya bersifat lembut, tetapi ada juga ketikanya tampak seakan-akan agresif dalam menunjukkan kuasa. Mempunyai kekuatan ekonomi sebagai tunjang utama kuasa mereka, China sedar kelebihan yang mereka ada.

Namun disebalik kelebihan besar itu, China tidak boleh secara terbuka melakukan tindakan sesuka hati dalam menundukkan musuh yang perlu ditundukkan. Apakah taktik yang mereka guna pakai ketika ini?

Kita semua pasti pernah mendengar tentang Kitab falsafah peperangan The Art of War karya Sun Tzu yang berusia ribuan tahun, tetapi terus menjadi rujukan utama taktik peperangan sehingga kini.

Dalam zaman moden, kerajaan China menggunakan 'China Three Warfares' atau 'tiga falsafah perang China' yang menjadi tulang belakang gerakan China dalam zaman moden.

Untuk faham tentang tiga falsafah perang China, kita perlu melihat terlebih dahulu bagaimana China memandang konsep kedaulatan sesebuah kuasa.

Falsafah yang dipegang oleh masyarakat China sejak beribu tahun lamanya mempercayai bahawa sesuatu kedaulatan yang berjaya dibentuk, perlulah kekal tunggal tanpa ada kuasa lain yang mampu menggugatnya.

Falsafah ini banyak terkandung dalam dalam ajaran Confucius, mendidik bahawa kedaulatan sesuatu pihak hanya sah seandainya dia tiada pesaing lain. Tidak wujud konsep perkongsian atau pembahagian kuasa secara saksama atau sama rata; kedaulatan hanya diyakini wujud dengan cara menjadi pemegang kuasa utama.

Inilah yang disimpulkan dalam buku The Mind of Empire : China History and Modern Foreign Relations; menyimpulkan falsafah ini dengan satu ringkasan mudah :

"Sekiranya sesebuah kuasa itu ada kuasa lain yang setanding dengannya, dia tidak layak menganggap dirinya berdaulat."

Konsep kedaulatan China ini bagaimana dianggap tidak relevan selepas gerakan penjajahan kolonial barat membawa konsep perkongsian kuasa di negara-negara jajahana, memperkenalkan sistem demokrasi serta hak kerakyatan sama rata pada semua.

Badan-badan ciptaan barat seperti penubuhan PBB, Bank Dunia, Mahkamah Antarabangsa dan pelbagai lagi badan lain juga dianggap negatif oleh China; kerana tindakan sebegitu dianggap mencemar dan menggugat naratif kedaulatan mereka.

Bagi China untuk diiktiraf mempunyai kedaulatan, mereka perlu meletakkan diri mereka sebagai kuasa mutlak tanpa ada pihak setandingnya.

Oleh kerana itulah tiga falsafah perang China ini dibentuk khas; untuk menangani ancaman Amerika Syarikat yang dilihat China sebagai ancaman utama kepada konsep kedaulatan mutlak pegangan masyarakat mereka.

Pada tahun 2003, kerajaan China menerusi jawatankuasa ketenteraan mereka melancarkan falsafah 'san zhong zhanfa' atau 'The Three Warfares', menjadi nadi utama peluasan pengaruh China seterusnya membolehkan mereka menyingkirkan Amerika Syarikat sebagai kuasa utama dunia.

Tiga konsep utama itu dipecahkan mengikut kaedah pelaksanaan, ideologi dan taktik yang dirasakan perlu dalam menangani semua kekangan yang ada dalam mencapai impian besar mereka.

Cabang pertama faslafah itu dilabelkan sebagai 'Operasi Psikologi Strategik' di mana pihak dan badan dalam China perlu mewujudkan situasi 'pra-konflik' bagi menekan lawan, sama ada melalui kaedah diplomatik, ekonomi dan juga kebudayaan tanpa benar-benar mencipta seteru secara terbuka.

Cabang kedua falsafah ini dilabelkan sebagai 'Operasi Manipulasi Media' di mana China haruslah menguasai media, sama ada dalam format berita, siaran formal atau tidak formal, sosial media, mempunyai penguasaan ke atas selebriti, tokoh, ikon dan sebagainya; agar mereka boleh membantu perang persepsi yang akan menyumbang kepada faedah positif bagi membantu menaikkan China.

Yang terakhir adalah 'Operasi Eksploitasi Undang-Undang,' di mana China akan mencari titik kelemahan dalam undang-undang negara lawan agar boleh dijadikan penyebab atau pemboleh, bagi membenarkan China perlu atau terpaksa campur tangan dalam urusan, sama ada melibatkan peringkat antarabangsa atau domestik.

Dalam strategi ini, China dilaporkan turut berhasrat mahu memanfaatkan sepenuhnya kekeliruan yang berjaya diwujudkan khasnya apabila melibatkan undang-undang antarabangsa, bagi memberi ruang untuk China menyerang dengan diplomatik dan mampu mempertahankan diri sekiranya dicabar.

Tiga falsafah ini mempunyai pelbagai peringkat pelaksanaan, disokong oleh badan-badan yang dilantik khas untuk memenuhi semua strategi yang ada.

Semua perancangan 'The Three Warfares' diuruskan sepenuhnya oleh divisyen yang dilabelkan sebagai GPD/LD dalam tentera PLA China, dipecahkan kepada empat agensi berbeza yang memikul satu matlamat tertentu.

Satu agensi ditubuhkan bertugas khas untuk 'menyerang' Taiwan bagi memudahkan China mengambil alih semula negara itu. Satu pihak ditugas untuk menguruskan semua operasi melibatkan hubungan antarabangsa antara China dan negara lain.

Satu pihak ditugaskan untuk menguruskan semua penerbitan dan pengeluaran propaganda yang sinonim dengan formula 'The Three Warfares' dan badan yang terakhir pula bertanggungjawab menguruskan semua hal ehwal berkaitan taktik untuk meluaskan penguasaan China ke atas sempadan antarabangsa.

Satu kawasan yang dijadikan keutamaan dalam memastikan China menjadi kuasa utama dunia, adalah kawasan Asia Tenggara di mana Amerika Syarikat masih lagi agak kuat pengaruhnya.

Atas sebab itu negara-negara Asia Tenggara yang menguasai Laut China Selatan dianggap bakal memainkan peranan utama dalam kejayaan China menghalau keluar Amerika Syarikat. Hanya dengan 'bantuan' negara-negara seperti Filipina, Indonesia, Brunei dan negara kita, barulah China dapat melemahkan pengaruh Amerika Syarikat di sini.

Berdasarkan kajian yang telah dijalankan ke atas negara-negara terlibat serta 3 falsafah yang dipegang China, jelas sekali gerakan mereka sudah lama dimulakan dengan teliti.

China beberapa tahun kebelakangan ini telah melakukan beberapa kali pencerobohan ke atas kawasan perairan negara-negara Laut China Selatan, dalam usaha menampakkan kekuatan mereka sebagai pelindung baru Asia Tenggara dan juga benua Asia.

Selainitu, China juga kerap menggunakan taktik halus menekan kerajaan-kerajaan negara Asia Tenggara menerusi tawaran-tawaran pembangunan serta pinjaman segera yang bakal mempercepatkan proses pembangunan negara membangun, seperti negara kita, Filipina, Myanmar, Thailand dan sebagainya.

Kita juga tidak boleh lari daripada gerakan propaganda yang direka untuk menaikkan imej positif China di mata rakyat negara ini, kerana rancangan itu giat dijalankan bagi membina persepsi baik kita terhadap China.

Kami yakin ramai sebenarnya petugas dari China menyamar dalam media sosial dan forum tempatan kita, membantu memperbaiki persepsi serta memujuk agar kita terbuka untuk tidak lagi menyimpan stigma terhadap China sebagai kuasa baru dunia.

Apa yang jelas ketika ini, tiga falsafah perang moden yang diterap dalam gerakan strategik China boleh dikatakan berjaya menyusup masuk, kerana gerakan licik ini sangat sukar dikesan.

China juga bijak hanya menggunakan peluang yang ada seperti titik lompong dalam kelemahan pengurusan kerajaan atau ketidak tentuan masyarakat dalam meluaskan pengaruh; tanpa benar-benar boleh didakwa dan dituduh cuba untuk menimbulkan konflik diplomatik.

Sebagai contoh, tindakan kerajaan China membina binaan di kawasan-kawasan kepulauan yang dituntut merupakan satu tindakan tidak patut dilakukan tetapi dalam isu tersebut, realitinya tidak ada sesiapa pun boleh mengambil tindakan ke atas apa yang berlaku kerana kawasan itu tiada tuannya yang sah.

Nampak bagaimana China mempergunakan kelemahan undang-undang antarabangsa di situ? Itu adalah hasil falsafah ketiga perang moden China yang dieksploitasi sebaik mungkin.

Dalam kes-kes unik lain seperti apa yang berlaku di Filipina, China mampu bertindak lebih berani kerana kedudukan Filipina sebagai sekutu utama Amerika Syarikat perlu dipecahkan terlebih dahulu.

Tekanan diplomatik cara keras yang mereka kenakan pada Filipina itu diaharap akan membuatkan negara-negara Asia Tenggara beralih menjadikan China sekutu utama, memenuhi visi 'Asia perlu dijaga oleh orang Asia' terus dicanang sehinggalah China mencapai visi kedaulatannya sebagai kuasa tunggal dunia yang tiada lagi setaranya.


Apa Yang Sedang Berlaku di Hong Kong Ketika Ini?

Ketika dunia sedang berhadapan dengan wabak Covid-19, kedengaran desas-desus yang dicetuskan oleh pihak barat tentang isu pengambilan semula Taiwan oleh China.

Dengan situasi kuasa barat seperti Amerika Syarikat dan United Kingdom dikatakan lemah, disebabkan oleh tekanan menanggung akibat Covid-19; ada pihak mengutarakan kebimbangan adakah China akan mengambil kesempatan ke atas situasi yang boleh menguntungkan mereka.

Pendapat sama turut diperkuatkan dengan krisis dingin yang sedang berlaku antara Taiwan dan WHO, yang didokong China.

Bagaimanapun, tiada siapa dapat menjangkakan sasaran China ketika ini bukan Taiwan, sebaliknya Hong Kong - salah satu jajahan yang diperakui milik China yang sejak dahulu berdepan kemelut perebutan kuasa.

Berbeza dengan Taiwan yang statusnya masih boleh diperdebatkan, Hong Kong ketika ini secara rasmi adalah sebahagian daripada China setelah penyerahan semula wilayah itu oleh kerajaan British kepada kerajaan China, berlaku bulan Julai tahun 1997.

Berikutan pengaruh British yang nyata agak berbeza dengan kaedah pemerintahan China, warga Hong Kong merasakan penyerahan semula itu secara amnya akan mengembalikan mereka kepada pemerintahan berbentuk komunis; di mana kebebasan yang selama ini mereka rasai akan kembali dikekang.

Disebabkan perasaan bimbang pemerintah dan warga Hong Kong terhadap perubahan yang bakal dilakukan China, pemerintah Hong Kong ketika itu iaitu British cuba melakukan rundingan sejak dekad 1980-an bagi melindungi kepentingan warga Hong Kong; di mana Hong Kong akur mereka akan kembali menjadi sebahagian daripada jajahan China tetapi dibenarkan mentadbir mengikut lunas sendiri.

Persetujuan dicapai di antara Britain dan China berjaya mengekalkan Hong Kong seperti sedia ada, mampu menubuhkan kerajaan sendiri, mempunyai kuasa penuh terhadap ekonomi mereka serta hubungan luar.

Sistem yang dinamakan sebagai 'One Country, Two System' berjaya dilaksanakan di Macau dan Hong Kong, membolehkan warga Hong Kong hidup di luar pengaruh kerajaan China. Malangnya, perjanjian itu hanya perlu dipatuhi selama 50 tahun, bakal berakhir pada tahun 2047.

Apa yang lebih memburukkan keadaan, China seakan tidak sabar dan enggan mematuhi perjanjian tersebut - mengakibatkan situasi di Hong Kong senantiasa tegang dari segi politik, ekoran ketidak tentuan masa depan 'negara' mereka.

Undang-undang asas yang dilaksanakan di Hong Kong berjaya melindungi warga Hong Kong dalam bermacam perkara, jauh berbeza dengan warga China.

Dalam perjanjian yang berjaya dibentuk, Hong Kong juga mempunyai kuasa penuh ke atas perihal keselamatan negara mereka seperti yang terkandung dalam Artikel 23 perlembagaan negara itu.

Walau demikian, China pada 22 Mei 2020 telah pun menghantarkan draf resolusi bagi meminda beberapa perkara dalam artikel tersebut, bagi membolehkan beberapa bentuk tindakan dikategorikan sebagai satu bentuk jenayah. Bagi pengkritik, mereka melihat usaha terbaru China itu lebih mirip kepada pengenalan sistem undang-undang yang digunapakai di China dan bakal dilaksanakan di Hong Kong.

Pindaan yang sedang melalui perbincangan di antara kerajaan Hong Kong dan pemerintah tertinggi China dilaporkan akan menjadikan empat perbuatan utama sebagai satu jenayah; seandainya dilakukan.

Sebarang bentuk cubaan untuk memerdekakan Hong Kong, sebarang bentuk gerakan menentang kerajaan China, sebarang bentuk tindakan keganasan dan sebarang bentuk aktiviti melibatkan pihak luar, yang dilakukan di Hong Kong atas tujuan-tujuan di atas.

Di pihak China, mereka merasakan pindaan itu perlu dilakukan berikutan kegagalan pentadbir Hong Kong melindungi negara mereka disebabkan oleh bermacam insiden rusuhan serta keganasan yang telah berlaku. China percaya dengan pengenalan tersebut, insiden sedemikian rupa boleh dikawal dan dipantau dengan lebih berkesan.

Bagi warga Hong Kong khasnya, kebimbangan mereka nyata berpunca daripada sikap pentadbiran Hong Kong sendiri yang kelihatan tidak berani melawan permintaan/perintah China serta gagal memastikan China mematuhi perjanjian yang sepatutnya masih berbaki 27 tahun.

Usaha China ini sebenarnya bukan kali pertama cuba dilakukan. China pernah mengusulkan pindaan serupa ke atas Artikel 23 Undang-Undang Asas Hong Kong pada tahun 2003 dan pindaan itu berjaya di bawa ke peringkat parlimen.

Berikutan tindakan kerajaan Hong Kong itu, 500,000 warga Hong Kong melakukan tunjuk perasaan besar-besaran bagi membantah cubaan pindaan tersebut mengakibatkan beberapa wakil dalam kerajaan Hong Kong meletakkan jawatan, sebagai menyatakan sokongan mereka kepada orang ramai.

Disebabkan oleh perletakan jawatan, parlimen Hong Kong gagal untuk meluluskan pindaan tersebut dan isu itu dibiarkan reda, sehinggalah beberapa hari lalu apabila kerajaan China sekali lagi kembali mencampuri urusan Hong Kong.

Rusuhan besar-besaran kembali berlaku pada tahun 2019, selepas kerajaan China cuba meminda undang-undang ekstradisi Hong Kong; dianggap melanggar hak autonomi negara tersebut serta membolehkan China campur tangan secara langsung dalam urusan-urusan penangkapan melibatkan individu yang disyaki anti-China di Hong Kong.

Apa yang jelas - sekiranya kita berada dalam situasi sama di Hong Kong, pasti kita akan merasa bimbang dengan apa yang berlaku. Setelah biasa ditadbir badan yang memberikan warga mereka hak, untuk kembali diserahkan kepada pemerintah yang jelas tidak gemar dikritik merupakan sesuatu yang sukar untuk ditelan.

China harus diakui bijak memilih waktu yang cukup baik untuk melaksanakan pindaan ini, di tengah-tengah pandemik yang melanda di seluruh dunia.


7 Jenis Coronavirus Daripada Haiwan Yang Mampu Menjangkiti Manusia

Virus corona merupakan kumpulan virus yang dipercayai mampu menyebabkan jangkitan ke atas sistem pernafasan.

Wujud beratus-ratus jenis virus corona yang kali pertama ditemui selepas penemuan pada tahun 1964, namun di antara kesemuanya - hanya ada 7 jenis sahaja virus corona yang mampu berpindah kepada manusia.

4 daripada virus tersebut mampu menyebabkan jangkitan ringan, 3 daripadanya pula mampu membawa maut. Mari kita belajar tentang ketujuh-tujuh jenis virus corona ini yang mampu menyebabkan jangkita kepada kita.

HCoV-229E atau lebih kerap dirujuk sebagai 229E, merupakan sejenis virus corona yang mampu menjangkiti kelawar dan manusia.

Ditemui pada tahun 1962, lima tahun sebelum rupa bentuk virus corona dapat dikenalpasti, virus 229E diberikan nama oleh individu yang menemuinya, seorang penyelidik bernama Dorothy Hamre (gambar) dari University of Chicago.

Mampu menyebabkan jangkitan selesema biasa kepada manusia, 229E dikategorikan semula sebagai 'virus corona' selepas kategori 'corona' diperkenalkan pada tahun 1975, bagi memudahkan pengecaman bentuk virus unik ini.

Sejenis 'betacoronavirus' yang mampu menjangkiti manusia hasil sentuhan atau penyebaran melalui haiwan ternakan seperti lembu, kesan jangkitan OC43 boleh dikatakan hampir menyamai jangkitan 229E.

Virus ini ditemui kali pertama pada tahun 1967 (pautan PDF) pada seorang pesakit mengalami masalah selesema oleh kumpulan penyelidik dari Laboratory of Viral Diseases, National Institute of Health, Bethesda.

Hasil kajian kumpulan menggunakan sampel virus 229E untuk dijadikan perbandingan, mendapati virus tersebut berbeza bentuknya dengan 229E; mampu menjangkiti sel manusia serta dipercayai telah mula merebak sejak penghujung abad ke 19.

Kes penemuan HCoV-NL63 agak unik, kerana penemuan pertamanya melibatkan seorang pesakit yang baru berusia 7 bulan, di Amsterdam, Belanda pada tahun 2004.

Bayi itu didapati mengalami masalah pernafasan dengan simptom seperti demam serta mata merah kelihatan. Imbasan sinar-x mendapati bayi tersebut juga mengalami masalah bronchiolitis.

Kajian ke atasnya yang dijalankan mendapati NL63 besar kemungkinan adalah keturunan daripada jenis 229E yang telah mengalami penggabungan semula - membentuk jalinan baru.

Dikategorikan tidak berbahaya kerana hanya menyebabkan masalah pernafasan tahap sederhana, negara-negara beriklim sejuk menjadi lokasi utama penemuan virus corona jenis ini.

Ditemui tidak lama selepas berlakunya pandemik SARS di China, jenis HCoV-HKU1 ditemui kali pertama menjangkiti seorang warga tua berusia 71 tahun dari Hong Kong yang dilaporkan berlaku di Shenzhen, China selepas warga tua itu melawat negeri tersebut pada tahun 2004.

Berikutan penemuan kali pertama virus itu, warga tua itu diklasifikasikan sebagai pesakit indeks atau 'patient zero' jangkitan virus tersebut. Beliau dimasukkan ke hospital pada bulan Januari tahun 2004 akibat demam serta batuk teruk selama 2 hari, diburukkan lagi dengan tabiat merokok yang kuat.

Selepas menjalani rawatan selama lima hari di hospital bagi merawat jangkitan pneumonia pada paru-paru, warga tua itu dibenarkan pulang. Namun kajian ke atas beliau terpaksa diteruskan selama 5 minggu selepas itu, memandangkan dia adalah individu pertama dijangkiti virus baru itu.

Hasil daripada kajian itulah, didapati risiko kematian akibat jangkitan HKU1 tidaklah menyamai virus SARS yang baru ditemui sebelum itu, meletakkan HKU1 yang dipercayai datang dari tikus; sama kategori dengan 229E, OC43 dan NL63.

Empat virus corona di atas mampu berpindah kepada manusia serta layak dikatakan tidak berisiko tinggi. SARS-CoV merupakan penemuan pertama virus corona yang dikategorikan sebagai sangat berbahaya kepada manusia.

Ditemui pada tahun 2003, kesan pandemik SARS yang bermula dari Hong Kong melibatkan seorang warga China yang berkunjung ke sana membuka mata banyak pihak, tentang risiko sebenar virus corona.

Transmisi jangkitan pertama berlaku dipercayai pada tahun 2002 di sekitar Guangdong, yang terletak di bahagian selatan China. 8,098 kes terjadi mengakibatkan hampir 800 kematian.

Hasil kajian menyimpulkan bahawa kelawar merupakan perumah utama kepada virus SARS-CoV, sebelum berpindah kepada manusia.

Ditemui pada tahun 2012, di antara ketujuh-tujuh virus corona yang diketahui mampu menjangkiti manusia - MERS-CoV merupakan virus paling berbahaya, disebabkan oleh kadar kematiannya yang tinggi - kini diketahui sekitar 65%.

Kes pertama jangkitan MERS-CoV melibatkan seorang lelaki yang hadir ke hospital di Arab Saudi pada 13 Jun 2012, yang mengalami masalah pernafasan. Bagaimanapun, simptom yang semakin melarat sehingga mengakibatkan kegagalan buah pinggang menyebabkan lelaki itu menghembuskan nafas terakhir, 11 hari selepas diterima masuk.

Penyelidik yang sempat mendapatkan sampel beranggapan lelaki itu dijangkiti SARS, namun ujian pengesanan SARS ke atas sampel memberikan keputusan negatif, mengesahkan bahawa apa yang sedang mereka hadapi bukanlah SARS, sebaliknya sejenis virus corona yang belum pernah ditemui sebelum itu.

Dari mana datang virus ini? Banyak pihak beranggapan unta menjadi punca utama disebabkan penemuan antibodi dalam badan unta yang dikaji, tetapi ada juga pihak mendakwa kelawar merupakan punca utama.

Sebagai penulis kami akui - membaca tentang SARS-CoV-2 penyebab jangkitan Covid-19 agak memenatkan. Ini kerana kisah tentang jangkitan ini agak berbeza-beza, berbanding dengan 6 virus corona lain dalam senarai yang lebih sekata sifatnya.

Setakat ini, walaupun semakin banyak yang telah kita fahami tentang SARS-CoV-2, setiap hari pasti akan ada penemuan baru yang menggusarkan kita.

Kita masih belum tahu tentang asal-usulnya yang sebenar. Jangkitan pertamanya setakat ini diramal berlaku pada bulan November tahun 2019. Punca jangkitannya dikatakan sama ada datang daripada kelawar atau tenggiling.

Peranan pasar besar Huanan di Wuhan sebagai ejen penyebar juga setakat ini belum disahkan. Mungkin gambaran lebih jelas akan kita ketahui tidak lama lagi, bagi menjelaskan keadaan.


Kisah Bagaimana Permulaan Tarikh 1 Januari Tahun Pertama Ditentukan

Kalendar merupakan salah satu ciptaan asas tetapi sebenarnya memberikan impak yang besar kepada tamadun manusia. Oleh sebab itu tamadun terdahulu yang dianggap maju, mempunyai sistem kiraan hari mereka sendiri yang menjadi bukti kemajuan tamadun mereka.

Kita semua sedar pada ketika ini secara universal, masyarakat dunia menggunakan kalendar Gregorian yang diperkenalkan pada tahun 1582 bagi menggantikan kalendar Julian, bagi membetulkan ralat yang wujud dalam perkiraan orang Rom terdahulu.

Namun dalam masa yang sama, wujud pula penggunaan sistem Anno Domini atau 'AD' (serta pengenalan kiraan BC) bagi menandakan detik permulaan satu peristiwa penting masyarakat Kristian di Eropah. Pernahkah anda tertanya, kenapa kita memerlukan penambahan sistem tersebut kepada sistem kalendar sedia ada?

Seandainya ditanya apakah Anno Domini, ramai antara kita mampu menjawab bahawa detik itu menandakan bermulanya apa yang dipercayai penganut agama Kristian sebagai tarikh kelahiran Jesus Christ.

Sesuatu yang jarang disebutkan adalah sistem Anno Domini sebenarnya diperkenalkan hanya pada tahun 525, dibentuk berdasarkan kepada perkiraan seorang ahli matematik Rom zaman dahulu bagi menyelesaikan masalah perpecahan aliran agama Kristian.

Dan tidak ramai yang sedar, perkiraan yang berlaku sebenarnya mempunyai ralat yang sangat ketara, khasnya melibatkan tarikh kelahiran Jesus Christ sendiri. Perkara ini diakui Pope Benedict pada tahun 2012.

Sistem Anno Domini yang dibentuk ahli matematik bernama Dionysius Exiguus pada abad ke 6 untuk menandakan tarikh kelahiran Jesus sebagai era baru sebenarnya tersasar 2 ke 7 tahun.

Ada juga pendapat mengatakan Jesus Christ lahir jauh lebih awal di antara tahun 40BC sehinggalah 10BC, memperbesarkan lagi julat ralat yang ada.

Dionysius Exiguus merupakan seorang penulis dan ahli matematik yang mahir. Berikutan pengetahuannya yang luas, Dionysius diberikan tanggungjawab oleh Pope Gelasius I untuk hadir ke Rom bagi menyelesaikan masalah fahaman masyarakat Kristian, namun Dionysius hanya berjaya hadir pada tahun 496 selepas kematian Pope Gelasius.

Pada era tersebut, ajaran Kristian sedang melalui era 'perang saudara' apabila ajaran di bahagian barat dan timur Eropah mempunyai perbezaan doktrin yang ketara. Dionysius diberikan tugas untuk menyeragamkan sambutan hari Easter, kerana kepentingannya sebagai hari di mana mereka percaya Jesus Christ dibangkitkan.

Dionysius berjaya membangunkan sistem Anno Domini atau 'the year of our Lord' serta pengenalan istilah BC atau 'Before Christ' bagi memudahkan penetapan tarikh sambutan hari Easter, setiap hari Ahad pertama selepas berlakunya ekuinoks musim bunga.

Bagaimanapun kiraan Dionysius tidak digunakan semasa hayatnya. Hanya selepas Saint Bede the Venerable dari Northumbria (kini England) pada abad ke 7 memperkembangkan lagi idea Dionysius untuk menyatukan sambutan Easter di kalangan masyarakat Kristian negara tersebut, seterusnya membolehkan sistem Anno Domini digunakan secara lebih menyeluruh.

Penerimaan baik gereja-gereja di England mempercepatkan perubahan berlaku daripada sistem kalendar Julian yang masih diamalkan, kepada sistem kiraan Anno Domini yang lebih dekat dengan kepercayaan mereka.

Bede juga bijak mempopularkan penggunaan istilah 'the year of our Lord' sebagai penarik utama dalam menggantikan sistem kiraan Julian ciptaan orang Rom dalam tulisannya, memudahkan penerimaan sukarela masyarakat Kristian di sana.

Walaupun begitu, masyarakat Eropah tetap memerlukan lebih 600 tahun lamanya untuk bertukar kepada sistem Anno Domini sepenuhnya. Portugal menjadi negara terakhir di bawah pengaruh ajaran Katolik bertukar kepada sistem baru tersebut pada tahun 1422.

Sistem yang dibangunkan Dionysius diterima baik, walaupun ada pihak menyangkal ketepatannya sehingga menjadi sistem standard masyarakat zaman kita.

Kalendar Rom yang telahpun wujud sebelum wujudnya sistem Anno Domini, dimulakan dengan menandakan tahun pertama mereka seiring dengan penubuhan kerajaan Rom oleh Maharaja Romulus, dianggarkan pada tahun 753BC. Julius Caesar merombak sistem kalendar mereka, memperkenalkan sistem Julian pada tahun 45BC.

Pada detik kedua-dua pengenalan kalendar tersebut, sudah pastilah sistem Anno Domini belum diperkenalkan lagi.

Bagi mendapatkan tarikh permulaan sistem baru ini, sistem Anno Domini menggunakan kiraan yang telah digunakan kalendar Julian yang diperkenalkan lebih awal sebagai asas kiraan.

Dionysius memulakan perkiraan tahun 1AD sebagai detik terawal, tanpa wujud 0AD; dengan perubahan daripada era BC (Before Christ) kepada AD (Anno Domini) juga berlaku terus daripada 1BC kepada 1AD.

Kenapa tidak wujud tahun 0AD? Ini kerana pada ketika era tersebut, konsep 'sifar' belum diperkenalkan lagi di kalangan ahli matematik Rom!

Berdasarkan petunjuk dari kitab Bible yang dipercayai merujuk kepada kelahiran Jesus Christ serta tahun dimana Dionysius memulakan kiraan (532AD), Dionysius menamakan satu per satu hari dan tahun yang ada, sebelum sampai kepada hari di mana dia percaya sebagai sehari sebelum hari kelahiran Jesus Christ, pada hari terakhir tahun 753AUC (AUC adalah sistem tahun Julian, singkatan bagi 'Ab urbe condita' atau 'penubuhan bandar pertama' merujuk kepada bandar Rom).

Jadi Dionysius menamakan 753AUC sebagai '1BC' atau 'Before Christ' dan 1 Januari 754AUC, sebagai tarikh permulaan Anno Domini atau 1 Januari 1AD; menandakan permulaan kiraan tahun berdasarkan tarikh kelahiran Jesus Christ - walaupun banyak pihak meragui kesahihannya.

Artikel ini hanya cuba menjawab persoalan bagaimana tarikh 1 Januari 1AD ditentukan.

Kami tidak mahu membincangkan tentang kekeliruan lain yang ada seperti kenapa tarikh Krismas jatuh pada 25 Disember, sedangkan Krismas dipercayai tarikh kelahiran Jesus Christ?

Atau persoalan kenapa ada yang menyambut Krismas pada 25 Disember dan ada juga yang menyambutnya pada 7 Januari? Akan wujud makin banyak kekeliruan seandainya persoalan-persoalan itu cuba dijawab. Apa yang kami cuba sampaikan, kiraan kalendar merupakan satu isu yang sangat bercelaru serta dibuat berdasarkan kepada pilihan tamadun lain.

Dalam topik ini, permulaan Empayar Rom diangkat sebagai titik permulaan kiraan sebelum tarikh kelahiran Jesus Christ diperkenalkan. Apatah lagi apabila permulaan sistem kiraan tahun yang digunakan sekarang dibuat berdasarkan fakta yang tidak jelas, dibentuk asalnya dengan tujuan mahu menyatukan dua aliran agama Kristian yang berbeza pandangan.

Holy miscalculation: The entire Christian calendar is based on a sixth-century monk's 'mistake,' Pope says


Kanak-Kanak Sembuh Covid-19, Dijangkiti Pula Penyakit Misteri

Pada peringkat awal jangkitan Covid-19, fokus kepada golongan kanak-kanak tidak diberikan penekanan ketara; banyak pihak menamakan warga tua sebagai kumpulan paling berisiko tinggi serta memerlukan penjagaan rapi.

itu tidak bermakna kanak-kanak tidak boleh dijangkiti. Di negara kita 317 orang kanak-kanak menjadi sebahagian daripada keseluruhan jumlah kes termasuklah beberapa kes melibatkan bayi berusia bawah 1 tahun. Belum ada laporan melibatkan kumpulan ini dilaporkan.

Bagaimanapun, apa yang membimbangkan sekitar awal bulan Mei tahun 2020 wujud beberapa penemuan baru yang dipercayai akibat jangkitan Covid-19, menampakkan simptom yang hanya berlaku di kalangan kanak-kanak yang belum pernah berlaku sebelum ini.

Anda pernah dengar tentang penyakit Kawasaki yang hanya menyerang kanak-kanak? SIndrom penyakit Kawasaki merupakan sejenis jangkitan yang hanya berlaku melibatkan kanak-kanak di bawah usia 5 tahun.

Dinamakan sempena nama penyelidik yang menemui jangkitan itu pada tahun 1967 bernama Tomisaku Kawasaki di Jepun, jangkitan berikutnya di luar Jepun ditemui di Hawaii. Sehingga kini Jepun merekodkan kes tertinggi jangkitan tersebut berbanding negara-negara lain di dunia.

Kanak-kanak yang mengidap penyakit Kawasaki akan mula mengalami demam panas, ruam, bengkak kelenjar di leher, sebelum warna mata, lidah dan jari bertukar kemerah-merahan disebabkan oleh radang yang dihadapi saluran darah di seluruh tubuh.

Penyakit Kawasaki sekiranya dirawat segera mempunyai peluang tinggi untuk pulih, namun seandainya rawatan gagal diberikan - organ utama jantung boleh gagal berfungsi.

Sesuatu yang belum terjawab tentang penyakit ini adalah punca utamanya yang masih belum dikenalpasti - majoriti penyelidik percaya penyakit Kawasaki terjadi disebabkan oleh kesan tindak balas sistem imunisasi semulajadi tubuh terhadap jangkitan penyakit lain, mengakibatkan berlakunya serangan radang pada organ.

Dalam kes-kes Covid-19 yang ditemui pada kanak-kanak, beberapa orang kanak-kanak dilaporkan mempunyai sistem serupa dengan penyakit Kawasaki sebelum kajian lebih lanjut mendapati jangkitan pada mereka, sebenarnya merupakan satu jenis jangkitan baru.

Beberapa laporan berkaitan pesakit kanak-kanak di Eropah dan Amerika Syarikat yang perlu dimasukkan ke dalam unit rawatan rapi mula kedengaran, akibat simptom yang pada awalnya dinamakan sebagai 'paediatric inflammatory multisystem syndrome.'

Pada peringkat awal, ramai penyelidik menyangkakan kanak-kanak yang dijangkiti mengalami penyakit Kawasaki setelah diperiksa. Setiap kanak-kanak menampakkan tanda-tanda radang pada organ, sindrom kejutan toksik serta beberapa petanda lain yang kebiasaannya hanya ditemui pada pesakit Kawasaki.

Kajian lebih lanjut mendapati pola serupa berlaku di beberapa buah negeri di Amerika Syarikat seperti Los Angeles dan New York serta United Kingdom menemui sindrom serupa.

Hasil daripada siasatan dan kompilasi informasi ke atas semua penyakit yang sama, pihak WHO menamakan jangkitan ini secara rasmi sebagai 'Multisystem inflammatory syndrome in children' atau 'MIS-C' pada 15 Mei 2020.

Laporan terawal berkenaan sindrom baru ini dikeluarkan dalam jurnal penerbitan The Lancet pada 7 Mei 2020, melibatkan 8 orang kanak-kanak yang mempunyai sindrom serupa menjadi asas kepada semua kes MIS-C kemudiannya.

Kesemua pesakit menampakkan simptom serupa; demam panas di antara 38–40°C, ruam di bahagian tubuh, mata merah, bengkak kelenjar serta rasa sakit teruk pada bahagian organ yang membentuk saluran gastrointestinal tubuh. Kesemua pesakit didapati negatif jangkitan Covid-19.

Selepas menjalani rawatan selama 4 ke 6 hari, sesuatu yang memeranjatkan penyelidik berlaku. 2 daripada 8 kanak-kanak yang berjaya dirawat, dijangkiti Covid-19. Salah seorang daripada mereka meninggal dunia.

Dalam laporan tersebut, penyelidik daripada South Thames Retrieval Service memberi amaran bahawa ada kemungkinan wujud fenomena baru melibatkan kanak-kanak bersifat tiada penampakan sindrom Covid-19 (asymptomatic) yang akan mengalami radang teruk pada beberapa bahagian organ.

Selepas seminggu laporan itu dikeluarkan, sebuah lagi hospital di London menemui kes serupa melibatkan 20 orang pesakit. Dua pesakit di hopsital ini didapati positif antibodi Covid-19, menandakan mereka pernah dijangkiti tetapi tidak menampakkan simptom jangkitan.

Setakat ini belum ada kesahihan tentang punca sebenar MIS-C berlaku. Beberapa penyelidik memberikan hipotesis mirip jangkitan Kawasaki, di mana antibodi yang terhasil secara semula jadi akibat jangkitan Covid-19 pada kanak-kanak; telah pun menyebabkan tindak balas istem imunisasi tubuh mereka terhadap kehadiran antibodi tersebut.

Dalam erti kata lain - kes ganjil ini hanya berlaku kepada kumpulan kecil kanak-kanak, di mana mereka telahpun dijangkiti Covid-19 dan tidak menampakkan sebarang bentuk jangkitan walaupun batuk, kerana sistem pertahanan badan semulajadi mereka berupaya melawan penyakit itu.

Namun disebabkan oleh antibodi yang terhasil daripada tindak balas tubuh mereka terhadap jangkitan Covid-19, beberapa organ badan mereka akan mula mengalami masalah radang yang akan menampakkan simptom jangkitan teruk, kini kita kenali sebagai MIS-C.

Berbeza dengan Covid-19, pesakit MIS-C tidak boleh menjangkitkan individu lain jadi kaedah rawatan terhadap mereka memerlukan prosedur yang berbeza. Jangkitan MIS-C, sama dengan penyakit Kawasaki mempunyai kemungkinan tinggi untuk sembuh sekiranya rawatan awal berjaya diberikan.

Setakat ini, belum ada kedengaran kes-kes serupa melibatkan kanak-kanak di benua Asia kedengaran.

Multisystem inflammatory syndrome in children and adolescents temporally related to COVID-19

Kids with suspected Covid-related syndrome need immediate attention, doctors say

Multisystem Inflammatory Syndrome in Children (MIS-C): What Parents Should Know


Kisah Hacker Jijik Yang Menggodam Wanita Untuk Keuntungan : Luis Mijangos

Jika anda berkesempatan untuk bertemu dengan individu pakar ICT yang faham  menggodam sistem, pasti anda akan terpesona mendengar mereka berbicara pelbagai jenis jargon dan frasa yang aneh, hanya difahami di kalangan mereka.

Tidak ramai individu dalam dunia yang benar-benar mahir tentang bidang ini; meletakkan kumpulan unik ini dalam satu kategori di mana pengetahuan yang mereka ada, boleh digunakan untuk tujuan kebaikan seperti pembentukan sistem keselamatan; ada juga untuk matlamat keburukan.

Kisah-kisah 'hacker' bermesej positif terkenal seperti kumpulan Anonymous, Joybubbles dan Adrian Lamo mampu membuatkan kita sedikit sebanyak menyokong apa yang mereka lakukan. Namun disebalik ramai penggodam yang ada, pasti ada yang menggunakan ilmunya untuk tujuan jahat.

Luis Mijangos layak dikatakan antara penggodam paling keji antara semua yang ada. Apa yang lebih menyedihkan, Luis juga adalah seorang individu kurang upaya.

Luis Mijangos bergerak menggunakan kerusi roda sejak berusia 17 tahun, selepas satu insiden tembakan peluru sesat menyebabkan dia lumpuh sepenuhnya bahagian bawah pinggang sehingga ke hujung jari kaki.

Bagaimanapun, akalnya yang bijak kekal tajam. Sejak muda dia meminati bidang ICT serta mahir dengan komputer.

Latar belakang Luis nyata mencabar. Dia lahir Mexico yang membesar dalam suasana sukar. Bapanya seorang bekas pegawai polis yang menjadi buruan pihak sindiket jenayah, meninggal dunia akibat pendarahan otak, selepas dibelasah teruk kumpulan samseng. Ketika itu Luis masih kecil.

Ibunya cuba melindungi Luis daripada budaya buruk di sekelilingnya sebaik mungkin dan Luis menampakkan bakatnya dalam sukan bola sepak serta akdemik.

Selepas insiden tembakan berlaku antara dua kumpulan kongsi gelap dan Luis menjadi mangsa tembakan, ibunya memberanikan diri membawa keluarga mereka ke Amerika Syarikat cuba memulakan hidup baru. Perkahwinan semula ibunya dengan seorang warga tempatan membantu mereka.

Namun Luis lebih banyak menghabiskan masa dalam bilik bertemankan komputer dan kerusi rodanya, dalam rumah yang turut dikongsi bersama abang tirinya dan dua adik beradik kandung beliau.

Luis memperkembangkan kemahirannya, menguasai beberapa bahasa pengaturcaraan serta membuka syarikat sendiri dari rumah dengan pendapatan hampir $1,000 seminggu. Nampak lumayan, tetapi ada rahsia disebalik apa yang dia lakukan.

Dari luaran, Luis nampak normal - namun dalam diri Luis tersimpan dendam yang kerap mempersoalkan kenapa dia perlu berhadapan dengan nasib sedemikian rupa. Berpunca daripada perasaan itulah, Luis mula menggunakan kemahirannya untuk melakukan jenayah, dari dalam bilik tidurnya.

Penubuhan syarikat berasaskan web atas nama sendiri rupa-rupanya menjadi topeng kepada kegiatan sebenarnya. Luis bekerjasama dengan beberapa orang penggodam lain, menjalankan kegiatan penipuan kad kredit bagi menjana pendapatan mudah.

Kejayaan membeli kerusi roda yang berharga ribuan dollar, dikatakan datang daripada kerjaya membangunkan laman web bagi menutupi kegiatannya daripada pihak keluarga.

Bagaimanapun, Luis tidak puas sekadar mencuri. Ekoran keadaannya, dia merasakan keperluan untuk mengawal hidup orang lain bagi mengatasi rasa rendah diri yang dia ada akibat kecacatan dia.

Luis mula mengkaji beberapa program godaman yang membolehkan seseorang mengawal komputer lain melalui internet. Semua program yang dibeli cuba diubah suai sendiri Luis. Hasilnya, program yang mampu mengawal hanya 30 komputer, diubah mempunyai kapasiti untuk mengawal 600 komputer.

Bagi membolehkan rancangannya berjalan, program itu perlu dihantar ke komputer pihak ketiga. Luis menggunakan sistem emel berantai; beribu-ribu emel dihantar kepada banyak akaun rawak dengan tawaran boleh memuat turun lagu popular secara percuma dengan menggunakan pautan yang disertakan.

Selepas pengguna menekan pautan itu, secara automatik program yang direkanya akan dipasang ke komputer pengguna memberikan dia akses penuh kepada komputer tersebut.

Di sinilah Luis mula hanyut dalam dunia yang diciptanya sendiri.

Komputer pertama yang berjaya dimasuki program yang dihantarnya milik seorang wanita berusia 20 tahun. Semua data di dalam komputer itu boleh diakses sepenuhnya tanpa halangan, sehinggalah Luis cuba mengaktifkan kamera web milik wanita itu.

Terpapar di depannya gadis itu sedang membersihkan biliknya sambil menyanyi tidak menyedari dirinya sedang diperhatikan. Pada detik itu, Luis sedar kuasa yang telah diperolehinya.

Sejak hari itu, masanya dihabiskan dengan menonton 4 video serentak mana-mana mangsa yang terkena jeratnya. Dia mula taksub untuk mengikuti perjalanan hidup wanita lain, menonton apa saja yang dilakukan.

Berbual, tidur, bekerja, belajar, berbincang termasuklah mandi dan membuang air.

Sedar peluang yang ada boleh menjana pendapatan, Luis mula menggunakan kebolehannya untuk menawarkan satu perkhidmatan baru; mengintip rahsia orang lain tanpa dikesan dengan harga $150 satu komputer. Semua pelanggan yang membayar akan diberikan akses kepada komputer milik individu lain yang menjadi sasaran tanpa had; itu janji Luis pada pengunjung beberapa forum di internet.

Model perniagaan baru Luis mendapat sambutan ramai pihak, khasnya inidividu yang kurang yakin dengan kesetiaan pasangan mereka. Luis menggunakan modus operandi menghubungi sasaran dengan menggunakan identiti pelanggan, bagi membentuk kepercayaan pantas dan memujuk agar sasaran memuat turun pautannya.

Ini memudahkan operasi Luis yang sebelum itu terpaksa bergantung kepada nasib sama ada sasaran akan membuka pautan yang diberikan atau tidak. Dengan menyamar sebagai orang yang dikenali sasaran, mudah untuk dia memastikan programnya dimuat turun.

Luis mula ketagih dengan apa yang mampu dilihatnya menerusi rangkaian ratusan kamera web di bawah kawalannya. Menggunakan identiti pelanggan, dia sendiri mula menyamar untuk meminta gambar-gambar peribadi yang sepatutnya jadi rahsia bilik tidur.

Wanita yang mudah terpedaya  mahu membuktikan cinta, memberikan apa saja yang diminta 'teman lelaki' mereka; tidak mengetahui Luis di belakang semua itu, mengambil kesempatan ke atas permintaan teman lelaki yang mahu mengintip rahsia teman wanita.

Ekoran daripada aktiviti sulit Luis, ramai mangsa mula menyedari ada ketikanya kamera web mereka terpasang sendiri.

Ada mangsa menerima mesej kenalan mereka sedangkan kenalan mereka ada di sebelah. Ada juga mangsa mendapati gambar kurang senonoh mereka dimuatnaik di laman web MySpace, selepas tidak mahu memenuhi permintaan Luis.

Namun tiada siapa dapat mengenalpasti apa puncanya. Lagipun, mereka takut dengan apa yang berlaku akan memecahkan tembelang mereka sendiri. Sehinggalah Luis diberikan kerja menyelongkar komputer seorang wanita bernama Gina Sanchez oleh teman lelakinya yang percaya Gina curang.

Diberikan akses untuk menyamar, Luis mudah memperdayakan Gina memberikan akses komputer Gina. Selepas mencari bukti-bukti kecurangan yang memang ditemui, Luis menyedari pelanggannya adalah punca semuanya kerana wanita itu didapati menjadi mangsa deraan teman lelakinya.

Menggunakan identiti rahsia, Luis menghantar emel cuba menghubungi Gina bagi memberikan amaran tentang teman lelakinya yang kini sudah diberikan akses sepenuhnya kepada komputer miliknya, namun tidak dilayan. Luis terus menghantar emel dengan bermacam ugutan, sehinggalah Gina bersetuju untuk berbual melalui Yahoo Messenger.

Dalam ruangan bual, Luis cuba menjelaskan apa yang telah berlaku dankaitannya dengan teman lelakinya. Bagi membuktikan dia mempunyai akses penuh kepada komputer milik Gina, Luis menghantar beberapa gambar Gina dalam keadaan memalukan yang telah dimuat turun.

Gina yang ketakutan menghubungi seorang rakannya meminta nasihat. Mereka menghubungi pihak polis secara diam-diam, tanpa pengetahuan Luis.

Penyiasatan yang dijalankan lebih 6 bulan selepas laporan Gina Sanchez dibuat, menemui banyak petunjuk gangguan sama yang dihadapi kaum wanita, majoritinya melibatkan ugutan penyebaran gambar lucah yang dicuri daripada komputer mereka secara senyap.

Hasil siasatan FBI berjaya mengenalpasti punca gangguan semuanya berpunca daripada sebuah rumah yang terletak di Santa Ana, California. Pada 8 Mac 2010, waran untuk menggeledah rumah tersebut dikeluarkan dan dua hari kemudian, pasukan keselamatan FBI lengkap bersenjata hadir ke rumah Luis.

Ironinya, mereka hadir tepat pada sambutan ulang tahun ke 30 Luis Mijangos secara kebetulan.

Empat buah komputer riba, ratusan kad memori dan sebuah telefon jenama Blackberry milik Luis dirampas. Di dalam kesemua peranti itu terkandung lebih 15,000 rakaman video, 900 rakaman audio, 13,000 gambar tangkap layar melibatkan 230 mangsa diambil daripada 129 komputer.

44 orang daripada mangsanya adalah individu bawah umur. Pihak FBI juga menemui semua kod asas kepada program yang dibangunkan, senarai rekod bank mangsa serta maklumat peribadi yang telah berjaya dicuri.

Berikutan penemuan itu, FBI mengeluarkan waran tangkap ke atas Luis Mijangos pada 17 Jun 2010 dan tangkapan berjaya dilakukan pada 23 Jun 2010 menamatkan aktiviti Luis dari dalam biliknya.

Perbicaraan yang dijalankan mendapati Luis bersalah, dihukum penjara enam tahun atas pelbagai jenis kesalahan majoritinya dakwaan mengugut mangsa dengan menggunakan bahan lucah yang diambil tanpa kebenaran selain daripada memecah masuk komputer peribadi pihak lain.

Selepas hukuman dibacakan, Luis memohon maaf ke atas semua kesengsaraan yang telah berlaku disebabkan tindakannya, mengakui menyesal atas tindakannya.

Bagi Luis, apa yang telah dia lakukan disifatkan sebagai peluang untuk melihat ke dalam jendela hidup orang lain yang sempurna. Dia berang dengan keupayaan orang lain mampu bebas bergerak ke mana saja, membuatkan dirinya rasa iri hati.

Hanya dengan mengintai kehidupan orang, Luis merasakan dunia lebih adil bagi dia yang setiap masa terpaksa menerima hidup sebagai orang kurang upaya dan Luis mengakui, mempunyai kawalan ke atas komputer orang lain membuatkan dirinya rasa sedikit berkuasa.Anda rasa memadai kah penjara enam tahun, atas apa yang telah dilakukan Luis?

Orange County Man Who Admitted Hacking Into Personal Computers Sentenced to Six Years in Federal Prison for ‘Sextortion’ of Women and Teenage Girls


Saintis Temui 6 Koronavirus Baharu Dalam Kelawar

COVID-19, penyakit yang disebabkan oleh Novel Koronavirus Coronavirus yang sedang menyerang populasi dunia, secara teknikal merupakan koronavirus utama ketiga yang menimbulkan ancaman serius terhadap kesihatan manusia dalam 20 tahun kebelakangan ini.

Dua yang sebelumnya adalah SARS atau Sindrom Pernafasan Akut Teruk dan MERS iaitu Sindrom Pernafasan Timur Tengah, yang mana kedua-duanya menimbulkan masalah kepada manusia dari awal hingga pertengahan tahun 2000-an.

Kedua-duanya adalah virus berbahaya, tetapi SARS dan MERS terasa seperti pemanas badan berbanding dengan kehancuran yang disebabkan oleh COVID-19.

Dan disebabkan COVID-19 menyerang kita dengan secara mengejut, ramai yang tertanya-tanya adakah masih terdapat virus yang lebih berbahaya yang kita masih belum ketahui?

Itulah sebabnya penemuan enam koronavirus baharu dalam kelawar di Myanmar dilihat oleh beberapa pihak sebagai sesuatu yang perlu diberikan perhatian.

Koronavirus baru ini yang ditemui dalam kelawar Myanmar ini adalah sebahagian daripada inisiatif PREDICT yang dibiayai oleh kerajaan Amerika Syarikat yang bertujuan untuk mengesan penyakit yang mungkin bakal menjadi ancaman terhadap kesihatan manusia.

Projek ini dikendalikan oleh para saintis Program Kesihatan Global Smithsonian.

Para saintis ini melakukan kajian di tiga lokasi di Myanmar, dua di antaranya adalah di sistem gua di mana penduduk tempatan diketahui melakukan upacara keagamaan dan menuai sumber semula jadi berhampiran dengan kelawar tempatan.

Bagi mereka yang mempunyai pengetahuan dan pengalaman tentang zoologi serta epidemiologi, merekatahu bahawa ini adalah sejenis perniagaan yang sangat berisiko.

Kelawar sememangnya merupakan suspek utama bagi pelbagai penyakit zoonotik. Apa yang dimaksudkan dengan ini adalah patogen atau virus yang berasal dari haiwan tetapi boleh berpindah kepada manusia.

Disebabkan oleh sistem imun yang kuat dimiliki kelawar, ia membolehkan haiwan ini untuk membawa penyakit zoonotik tanpa menjangkiti diri sendiri.

Dan penyakit zoonotik bukanlah penyakit yang boleh diambil mudah. Kajian menunjukkan bahawa penyakit ini bertanggungjawab terhadap 75% daripada penyakit berjangkit dalam abad terakhir sejarah manusia yang telah menyebabkan berjuta-juta kematian.

Para saintis mengganggarkan bahawa terdapat sehingga 1.6 juta virus yang masih belum ditemui dalam badan burung dan mamalia.

Sehingga tahun 2014, kelawar disahkan membawa lebih daripada 60 virus zoonotik, dari penyakit anjing gila sehinggalah kepada Ebola.

Walaupun COVID-19 dianggap berasal dari kelawar, namun para saintis beranggapan bahawa ia boleh berpindah kepada manusia melalui jangkitan vektor perantara dan bukannya jangkitan terus dari kelawar kepada manusia.

Para saintis Smithsonian ini telah mengkaji kelawar Myanmar secara menyeluruh antara 2016 dan 2018, bukan sahaja ke atas jenis-jenis kelawar tetapi juga bauntuk kelelawar yang mengagumkan, tetapi juga betapa hampirnya haiwan ini dengan penduduk tempatan.

"Guano" kelawar, atau lebih dikenali sebagai najis, sangat baik untuk dijadikan baja. Jadi, ia digunakan secara meluas oleh para petani Myanmar.

Namun ini meletakkan orang Myanmar dalam keadaan yang lebih berisiko terhadap jangkitan berbanding dengan orang lain.

Para saintis terlibat terpaksa memakai pakaian penuh seluruh badan yang disterilkan, lengkap dengan penutup muka, mata, but dan sarung tangan.

Mereka kemudiannya berhadapan dengan kerja yang sangat tidak perit iaitu masuk ke dalam sistem gua tempatan pada waktu malam, memasang jaring dan menunggu kelawar terjerat.

Ramai saintis yang menyifatkan kerja ini sebagai "menyeramkan", namun ia berbaloi apabila mereka mendapat hasil yang diinginkan.

Mereka juga mengorek sampel guano secara langsung dari dinding gua, yang mungkin dianggap sebagai tugas yang lebih santai namun agak menggelikan.

Para saintis Smithsonian ini mengkaji lebih daripada 464 kelawar daripada 11 spesis kelawar yang berbeza serta mengambil 759 sampel air liur dan najis.

Ia dilakukan dengan menggunakan sapuan oral dan rektum, kerana kedua-dua ini adalah cara paling biasa pemindahan virus dari kelawar.

Mereka kemudian menganalisis urutan genetik sampel dan membandingkan hasil ujian dengan genom coronavirus yang sudah diketahui, bagi mencari kemungkinan persamaan.

Dan hasilnya sangat mengejutkan, apabila 48 daripada sampel-sampel tersebut mengandungi koronavirus.

Kumpulan saintis ini memfokuskan kajian mereka terhadap tiga jenis kelawar khusus iaitu kelawar kuning rumah Greater Asiatic yang juga dikenali sebagai Scotophilus heathii, kelawar ekor berkerut atau Chaerephon plicatus, dan kelawar hidung-daun Horsfield yang juga dikenali sebagai Hipposideros larvatus.

Di antara spesis-spesis kelawar, ketiga-tiganya ditemui menjadi perumah koronavirus yang dikenali sebagai PREDICT-CoV-90, PREDICT-CoV-47, PREDICT-CoV-82, PREDICT-CoV-92, PREDICT-CoV-93 dan PREDICT-CoV-96.

Kita masih belum memahami sama ada virus-virus ini mungkin akan bermutasi pada masa akan datang dan menyebabkan bahaya kepada kesihatan manusia, yang mana menjadikan proses membiayai penyelidikan ini sangat penting.

Suzan Murray, ketua Program Kesihatan Global Smithsonian, telah menyebut bahawa pengesanan dan penyelidikan awal sebagai salah satu faktor utama untuk mencegah wabak menjadi epidemik dan pandemik.

Dengan mengkaji haiwan di kawasan yang berrisiko, di mana manusia dan haiwan berada dalam keadaan yang sangat hampir, saintis dan kerajaan dapat terus mengetahui di mana virus bermasalah berikutnya mungkin muncul.

Ketika pembangunan bandar semakin merebak ke hutan di seluruh dunia, interaksi antara manusia dan haiwan semakin meningkat.

Apa yang menariknya adalah ia kelihatan seperti jalan dua hala di mana terdapat kebimbangan bahawa manusia yang dijangkiti dengan COVID-19 juga boleh menyebarkan penyakit membunuh ini kembali kepada kelawar.

Kebimbangan ini sebenarnya menjadi semakin parah sehingga Perkhidmatan Ikan dan Hidupan Liar AS telah mengeluarkan memo nasihat yang meminta ahli biologi kelawar Amerika untuk menghentikan kerja-kerja mereka buat masa ini kerana potensi risiko membahayakan subjek mereka dengan jangkitan COVID-19.

Haiwan-haiwan lain juga terkena penyakit itu dari manusia, seperti harimau yang dijangkiti COVID-19 di New York.

Seperti yang dinyatakan sebelum ini, adalah tidak mungkin COVID-19 mula tersebar kepada manusia secara langsung dari kelawar, jadi gesaan untuk memusnahkan haiwan ini adalah tidak masuk akal sama sekali.

Pada awal tahun 2000-an, wabak SARS berasal dari kelawar Horseshoe, tetapi ia tidak menular kepada manusia secara langsung.

Ia menjangkiti luwak terlebih dahulu sebelum tersebar kepada manusia dan sehingga kini, masih banyak ketidakpastian mengenai bagaimana COVID-19 menjangkiti manusia dari kelawar.